text:
Felagið var sett á stovn í Listaskálanum 16.09.1981.
Viðtøkubroytingar eru gjørdar 13.08.1989 og 04.02.2004.
§1. Navn
Felagið eitur ”Føroysk Myndlistafólk”
§2. Endamál
Endmál felagsins er at virka fyri øktari samvinnu millum føroysk listafólk, at arbeiða fyri at bøta um kor teirra og korini hjá føroyskari myndlist.
§3. Limaskapur
At gerast limur krevur 10 stig eftir 10 stiga-reglunum.
Limirnir hava tíðarfreist til 4. februar 2009 at ogna sær tey 10 stigini.
Stk. 2: Tíðaravmarkað undantak frá limaskapstreytum eftir 10 stiga-reglunum:
Rætt til limaskap fram til 1. januar 2009 hava tey føroysku listafólk, sum burturav fáast við list, og hava nomið kunnleika við hægri myndlistaskúla, hava líknandi myndlistarliga útbúgving, hava verið góðkend á sensureraðum framsýningum, hava havt dómsviðgjørdar listaprýðisuppgávur, hava fingið listarligar viðurkenningar, so sum námsferðir, virðislønir, arbeiðsstuðul, innkeyp av grunnum og søvnum, hava havt framsýningar í viðurkendum framsýningarhølum, og hava víst persónligt eyðkenni og støðuga listarliga menning.
Stk. 3. Upptøkunevndin
Aðalfundurin velur eina dómsnevnd, sum tekur sær av umsóknum um limaskap.
Í upptøkunevndina verða valdir 3 limir og 2 eykalimir umboðandi ymsar listagreinar. Ein limur fer úr nevndini á hvørjum ári.
Dómsnevndin viðger umsóknir og CV-listar frá øllum limum, sambært 10 stiga-reglunum.
§4. Limagjald
Aðalfundurin ásetur limagjaldið. Limur, sum ikki hevur goldið limagjald í 2 ár, og sum ikki letst um vón, hóast skrivliga ávaring, verður strikaður.
§5. Aðalfundurin
Aðalfundurin er hægsti myndugleiki felagsins. Limir við atkvøðurætti og fólk, stjórnin hevur boðið, hava atgongd til aðalfundin.
Stk. 2 Skrá
Á aðalfundinum verður ársfrágreiðingin lisin upp ella løgd fram, og grannskoðaður roknskapur lagdur fram. Aðalfundurin tekur støðu til, um frágreiðing og roknskapur skulu góðkennast. Uppskot og mál, ið komin eru frá stjórn ella limum, verða viðgjørd á fundinum og kunnu koma undir atkvøðugreiðslu.
Arbeiðsætlan felagsins komandi tíð verður viðgjørd.
Stk. 3: Atkvøðurættur
Atkvøðurætt hava limir, sum ikki skylda limgjald
Stk. 4: Innkalling o.a.
Aðalfundurin verður hildin hvørt heyst, og kallað verður til aðalfundar í minsta lagi 3 vikur frammanundan við brævi til limirnar. Uppskot, ið skulu viðgerðast á aðalfund¬inum, eiga at vera stjórnini í hendi í seinasta lagi 1 viku fyri aðalfundin.
Stk. 5: Eykaaðalfundur
Stjórnin ella í minsta lagi 5 limir kunnu krevja, at kallað verður inn til eykaaðalfundar. Skrivligt krav við undirskriftum skal latast stjórnini við upplýsingum um tey mál, ið viðgerðast skulu.
Lýsast skal til eykaaðalfundar á sama hátt, sum til vanligan aðalfund, men um stjórnin í ávísum førum heldur, at eitt mál hevur serligan skund, kann hon tó kalla inn til eykaaðalfundar við 10 daga fráboðan.
§ 6. Stjórnin
Stjórn við 3 limum hevur dagligu leiðslu felagsins um hendi.
Á hvørjum aðalfundi stendur bara ein limur fyri vali. Hetta gongur uppá skift. Aðalfundurin avger, hvussu valið skal skipast.
Nevndin skipar seg sjálv við formanni, skrivara og rokniskaparførara.
Aðalfundurin velur eisini eitt tiltaksfólk til stjórnina og umboðsfólk til tær samarbeiðsnevndir , felagið eigur umboðan í.
Frá ársaðalfundinum 2004 skulu nývaldir nevndarlimir, og limir ið umboða felagið í ymsum nevndum, hava 10 stig eftir 10 stiga-reglunum.
§7. Várframsýningin
Várframsýning felagsins er sensurerað listaframsýning, so sum t.d. danska ella norska heystframsýningin.
Góðskumetingin skal verða á høgum listarligum støði.
Stk. 2: Sensurnevndin
Í sensurnevndini eru 3 limir umframt 1 eykalim. Hesir verða valdir á aðalfundi. Ein fer út á hvørjum ári.
§8. Viðtøkubroytingar
Til viðtøkubroyting krevst, at í minsta lagi 2/3 av teimum limum, sum møttir eru á fundi atkvøða fyri.
Er meira enn helvtin av teimum limum felagsins, sum eru staddir í Føroyum, á fundi, krevst at meira enn helvtin atkvøður fyri.
§ 9. Avtøka felagsins
Felagið kann avtakast á aðalfundi, tá skilliga er lýst við tí frammanundan, og meira enn helvtin av limum felagsins atkvøða fyri avtøkuni.
Verður felagið avtikið, falla ognir tess til eitt listarligt endamál, sum avtakandi aðalfundurin somuleiðis skal taka støðu til.
Postboks 120 • FO-110 Tórshavn • fomyndlist@gmail.com
Copyright © 2017 • Føroysk Myndlistafólk • All rights reserved
Postboks 120 • FO-110 Tórshavn fomyndlist@gmail.com
Copyright © 2017 • Føroysk Myndlistafólk • All rights reserved


c: text/html

text:
Gamli Handil í Heiðunum.
Í Mentanarvikuni verður søluframsýning í Gamla Handli í Heiðunum, í døgunum 28 okt. – 04. nov.
Serliga hugnaligt er um Heyst- og Jóltíðir í Gamla Handli í Heiðunum.
Í ár hava tær trýggjar prýtt væl um Gamla Handilin, við fjálgum seyðaskinnum, livandi ljósum og vøkrum prýðislutum.
Alsamt fleiri koyra tálgina, hornini og skinnini burtur.
Tí hava Elin Lindenskov, Eva úr Dímun og Eydna Gaard tikið stig til at samla teirra tilfar saman til eina framsýning.
Elin Lindenskov sýnir framm livandi ljós og sápur gjørdar úr tálg, Eva úr Dímun garvaði seyðaskinn úr Dímun og Eydna Gaard vísir smúkkur, lampur og aðrar prýðislutir úr hornum og kleyvum.
Vitja hesa áhugaverdu søluframsýning í Gamla handli i Heiðunum, sum hevur opið soleiðis:
Mentanarvikan 28 okt. – 04. nov.
Sunnudagarnar 15.00-19.00
Mánad, hósd, fríggjad 16.00-19.00
Týsdag 13.00-19.00
Leygardag 14.00-18.00

robotstxt: allowed

filter: keep


text:
GISP! - fernisering fríggjadagin 24.okt/
Fríggjadagin 24. oktober, kl. 17
Jákup Veyhe letur upp framsýningina, og Konfekt spælur nøkur løg.
Gisp! er ein framsýning, sum setir fokus á norðurlendskar myndir sum frásøgn. Luttakarar eru teknarar og myndlistafólk úr Føroyum, Íslandi, Svøríki, Finnlandi og Danmark. 18 listafólk sýna fram.
Gisp! myndir ið siga søgur
Gisp! er ein framsýning, sum setir fokus á norðurlendskar myndir sum frásøgn. Luttakarar eru teknarar og myndlistafólk úr Føroyum, Íslandi, Svøríki, Finnlandi og Danmark.
Luttakandi listafólkini eru:
Tóroddur Poulsen (FO)
Bárður Oskarsson (FO)
Edward Fuglø (FO)
Silja Strøm (FO)
Sigrun Gunnarsdóttir (FO)
Tummas Jákup Thomsen (FO)
Ole Wich (FO/DK)
Katja Tukiainen (FI)
Mari Ahokoivu(FI)
Bjarni Hinriksson (IS)
Hugleikur Dagsson (IS)
Þorri Hringsson (IS)
Eeva Meltio (FI)
Malin Biller (SE)
Åsa Grennvall (SE)
HuskMitNavn (DK)
Nuka Konrad Godtfredsen (Gl/DK)
Peter Madsen (DK)


text:
Nógv fólk høvdu leita sær oman á havnarlagi í gjár, tá Regattaseglskipini komu inná Skálafjørðin.
Nes Sóknar Musikkfelag spældi meðan seglskipini løgdu at bryggju, Torbjørn Jacobsen, havnarmeistarin var orðstýrari og bjóðaði øllum at verða vælkomin. Magnus Rasmussen, borgarstjóri helt eina røðu síðani spældi og sang Kári Sverrisson nakrar sangir. Eftir hetta kom samfelagsfrøðingurin klaksvík/toftamaðurin Jóannes Hansen at hugleiða og greiða frá um føroyar, Skálafjørðin og slupptíðina.
Um 19.30 tíðina var togtogan á skránni. Hetta var deilt upp í tvey umfør, summi vildu verða við at vinnandi skipsmanningin hevði ein heilt greiðan teknikk fyri at vinna togtoganina, men hvussu var og ikki so vann manningin á Jóhannu ein greiðan sigur, Jákup Lamhauge fyrrverandi borgarstjóri og havnarmeistari handaði manningini eitt steyp.
Skipsmanningarnar vístu stóran blíðskap tá fólkið byrjaði at leita sær umborð at hyggja og fregnast hvussu sá út á hesum gomlu seglskipunum og á teimum smærru bátunum sum vóru við í fylginum. Onnur leitaðu sær inn í tjaldi har keypast kundi okkurt til matna.
Seinni um kvøldið, aftaná dystin millum NSÍ og Fulham leitaðu enn fleiri fólk sær oman á bryggjuna har skipað var fyri " syngið við" sum má sigast at hava eydnast framúr væl tað vóru Sverri Justinussen, Ludvík við Stein, Jónsvein Knudsen og Eyðun Gaardbo sum skipaðu fyri syngið við.
Seinni var farið uppá gólv, við Petur Olivar í Hoyvík, sum skipaði dansin.
Runavíkar kommuna, Runavíkar havn og Kunningarstovan í Runavík takkar Føroysk Træskip fyri vitjanina.


text:
Vágs kommuna ynskir øllum eini gleðilig jól og eitt av Harranum signað nýggjár.
Drekkivatnið reint
Seinastu vatnroyndirnar vísa, at ongar bakteriur eru drekkivatninum og tískil er ikki neyðugt at kóka drekkivatnið.
Kommunuskrivstovan stongd um jólini
Kommunuskrivstovan í Vági er stongd um jólini. Tó er Kommunuskrivstovan opin frá kl. 12 til kl. 14 fríggjadagin 29. Desember, tá fólk kunnu avgreiða bálloyvir.
Nýggju gøtuljós inn í Líðini tendraði
So eru nýggju gøtuljósini av Tríkantinum á Sandinum og inn í Líðina, heilt inn til býarskeltið innanfyri omankoyringina til Oyrarnar, tendraði.
Býráðsfundir í 2018
Almennu býráðsfundirnir hjá Vágs býráð í 2018 verða hesar mánadagar á kommunuskrivstovuni, Vágsvegur 30.


text: Fyri fyrstu ferð havi eg sæð orðið sex á eini føroyskari avísforsíðu. Veit ikki, um eg havi latið onkra sexsíðu farið framvið uttan at varnast, men eg haldi ikki. Um so er, kann onkur sexlesari rætta og vísa til fortilfeldi av sex á forsíðuni í Føroyum. Alment er, at einki selur sum sex, og so eisini fitt børn og fitt dýr á fittum forsíðum. Uttan tó at siga, at hasi trý viðurskifti, sex, børn og dýr, skulu setast í samband hvørt við annað, slettis ikki nakað Dan Jørgensen kjak her. Nei, tað var bara Sosialurin, sum ivaleyst í nýggjari kappingarstøðu flaggaði við sex í morgun, hvítt uppá svart, tí ein av mongu deiligheitsreportarunum eru so ídnir at rapportera úr Keypmannahavn og fylla okkum heimligu pressuna við sussi um annað suss har í landinum. Haldi fyri vist, at Sosialurin hevur upparbeitt sær ein trúverdigheitstrupulleika við øllum hesum sussandi deiligheitsraportarum, sum skriva um fluffy things uttan úr heimi. Og betri ger hin annars so skilagóða Inna Törnroos tað ikki, tá hon er journalistiskt errin av stavifeilum, tí teir hava einki at siga í mun til innihaldið, hon vil hava fram. Puha. Onkuntíð er vikuskftislesnaður so tungur at sodna, at tú fært forstoppilsi. Hart lív. Sjálvt um tú lesir Høgna, sum nú aftur hoyrist í útvarpinum sum klumma. Og í Dimmu stingur filmshjartað heilt upp at bløða á síðu 18, tá nýggi ferðavinnustjórin sigur, at áttahundraðtúsund krónur er einki til ein ørstuttan stuttfilm, tí tað siga tey, sum hava skil fyri filmi, tað eru tey sum fáast við altjóða marknaðarføring og ferðavinnu. Sig mær, ber til at seta so skilaleys orð saman í einum landsdekkandi blaði, sum er til sølu og hevur útbúgvið fólk báðu megin mikrofon og tastatur? Ella er filmsvinnan nýggja prügelknabe hjá besserwissers? Annars tykist Dimman fín í dag. Nógv at goyma – til eina aðru ferð. Og júst hesin uppmagasinerandi tanki um magasinbløð, er góður eina løtu. Men so gongur hann í seg sjálvan og verður ólisin. Tað, ið eg goymi til at lesa eina aðruferð, kanska sunnudag, verður aldri lisið. Lesing er ein beint fram liniér prosess frá start til slutt. Nakað nógv er merkt av hesum goym-og-les-seinni tankanum í Dimmu. Annars er mentanin sjáldsama væl fyri í miðlunum. Umframt at bæði bløðini eftir førimuni dekka mentanina, so eru fleiri framúr sendingar í Kringvarpinum, ið samstundis gera tað sama, at lýsa mentanina sum vøru, knýtta at ítøkiligum viðurskiftum sum útgávu ella framsýning. Har er Grindin hjá Ivani, sum vísti ein sjáldsama sprelskan Jóhan Martin Christiansen, ið mær hevur dámt serliga væl síðani Koloni Box fyri fimm árum síðani, Suni Merkistein við Mentanarkafé úr Útvarpinum, Gunnar Nolsøe við somu útvarpskafé úr Norðurlandahúsinum og ikki minst nýkomarin Heini í Skorini við vælupplagdum talking heads í Sjónvarpinum sunnukvøld, ja og so Høgni Djurhuus við útvarpsklummu í morgun, og ikki at gloyma Konfekt í Gekkinum í kvøld. Nú ræður um at halda tørn, fyrst og fremst hjá Kringvarpinum, sum er á bestu mentanarleið í mong ár. Er ikki ein sunnudagsskúlasangur, sum sigur Vit eru rík, tí tit eiga meg? Haldi tað. Men latið privata marknaðin fáa útberðarstuðul fyri sex. Hann hevur bara baksíður, sexurin, sum er til sølu ein fríggjamorgun. Ikki tit, sum eru okkara. Gott vikuskifti!


text:
Norska Silje Engeness er innbodni dómsnevndarlimurin í ár, sum saman við Sif Gunnarsdóttir, Jan Berg Jørgensen, Marjun Niclasen og mær sjálvum, skal taka dagar í millum, hvør av teim tíggju stuttfilmunum, ið kappast um Geytan, er hin besti.
Silje, sum hevur lisið dramaturgi í Aarhus, varð í januar í ár sett í starv at leiða altjóða filmsstevnuna Kosmorama í triðstørsta norska býnum, Tróndheimi, ið er vinabýur við Klaksvík. Norska filmstevnan, sum er á hvørjum ári í mars, hevur í ár tíggju ár á baki. - Her búgva 170.000 fólk, og vit hava selt tilsamans 18.000 atgongumerki teir seks dagarnar, filmsstevnan var í ár, sigur Silje, sum fegin vil hava samstarv við føroyingar innan film og grafikk. - Setningurin hevur verið at gera ein spælifilm í hesum øki og tað hevur eydnast eftir tíggju árum. Mín egni setningur verður nú, at klára at gera ein nýggjan spælifilm, sum kann verða frumsýndur til filmstevnuna fimta hvørt ár! Umframt norskan film, leggur filmstevnan Kosmorama seg eftir at vísa listarliga áhugaverdan spælifilm úr allari verðini.
Silje vitjaði í Havnar Bio, har Jákup Eli Jacobsen vísti fram einastu biografhøli í býnum, har Hobbin, eins og í øllum øðrum stórbýum, gongur í tvey- og trívídd í hesum døgum. Serliga fegin varð Silje um at Havnar Bio fer at vísa svenska filmin Force Majeure (Ruben Östlund 2014) mikukvøldið 18. februar. Tað var í júst hesum hølum, at Filmslistafelagið varð stovnað 7. oktober í 1962 og fyrsta síða í talmerktu gerðabókini varð skrivað.
Aftaná biografvitjanina í miðbýnum vitjaðu vit í Steinprenti á Skálatrøð, har Svend-Allan Sørensen (f. 1975) arbeiðir við grafiskum prentum. Í mai í ár fekk Svend-Allan H.M. Dronning Sonjas kunstnerstipend, sum er 400.000 norskar krónur og helst er størsta listavirðisløn á okkara leiðum. Virðislønin verður latin pappírslist annaðhvørt ár. Virðisløntu prentini hjá Svend-Allan eru gjørd í Steinprenti, har Jan Andersson og konan Fríða Matras Brekku eru leiðarar og fegin vísa ferðafólki runt.
Silje vitjaði eisini í Mentamálaráðnum, har hon hitti Poul Geert Hansen, aðalstjóra, sum fyri mongum árum síðani ummælti skaldsøguna Tað heita summarið (Høgni av Heiði 1987), og sum eg sjálvur helt var hin mest filmiska av øllum føroyskum skaldsøgum, skal tað koma ann uppá tað. Livst so spyrst. Men annars greiddi Silje frá um fleiri møguleikar fyri mentanarligum samstarvi millum Tróndheim og Føroyar, tá umræður allar tættir í filmsgerð, serliga í fábygdum øki.
Og so bjóðaði starvsfelagin Sigfríður turra grind, fisk, spik og epli. Nú er bara eftira at avdúka hvør vinnur ársins Geyta og hvussu grundgivið verður. Tað verður aftaná klokkan sjey í kvøld.


text:
Støddfrøði 1 til kunningartøkni
Vælkomin til Støddfrøði 1 til kunningartøkni!
Undirvísari er Gunnar Restorff. Hann hevur kontór á ovaru hædd á Náttúruvísindadeildini og kann annars kontaktast á gunnarr(at)setur.fo.
Evnini, ið viðgjørd verða á skeiðnum, eru: Grundleggjandi støddfrøðilig háttaløg, logikkur, teljutrupulleikar, relatiónir, funktiónir, ordan, trø, grafar.
Førleikar. Tá skeiðið er at enda komið verður væntað av studentinum, at hann sjálvur kann:
- avgera um ein støddfrøðilig próvførsla er røtt við at brúka reglurnar fyri logiskum niðurstøðum.
- orða einkul støddfrøðilig prógv, serliga við at brúka støddfrøðiliga induktión og mótstríðsprógv.
- gera útrokningar og brúka algoritmur, ið eru innan evnini, ið skeiðið snýr seg um - herímillum serliga at:
- gera formellar logiskar operatiónir á støddfrøðiligar útsagnir.
- kenna aftur ymisk sløg av relatiónum og brúka hesar.
- greina kombinatoriskar trupulleikar við at brúka teljuhættir eins væl og algebraiskar operatiónir.
- kenna aftur ymisk sløg av grafum og brúka sentralar aloritmur knýttar at hesum.
- arbeiða við rekursivum definitiónum og loysa lineerar homogenar rekursiónslíkningar á øðrum stigi við konstantum koefficientum.
- vera vælkendur við støddarordan hjá eini funktión og brúk av O-notatión.
- knýta samband millum støddfrøðiligu evnini í skeiðnum og teldufrøðiligar trupulleikar.
Lærubókin er: Kolman, Busby, and Ross: Discrete Mathematical Structures, 6th ed., Pearson Education.
Døming. Tað verður givið eitt samlað próvtal grundað á eina heildarmeting av trimum verkætanum og tveimum multiple-choice royndum.
Undirvísingin fer fram í Ovastovu mánadagar og hósdagar kl. 09:15-12:00 og 13:00-15:00.
Útgreinaða lýsingin av skeiðnum finst her og inniheldur hon nærri upplýsar um smálutirnar í skeiðnum. Allir studentarnir skulu hava lisið hetta undan fyrsta undirvísingartíma.
Ætlan fyri undirvísingina sæst niðanfyri. Hendan ætlan verður dagførd sohvørt. Niðast á síðuni er eisini eitt samlað yvirlit yvir útflýggjað tilfar.
Útflýggjað tilfar
- Útgreinað skeiðslýsing.
- Vikuseðlar: 1, 2, 3, 4, 5, 6, 7.
- Verkætlanir: 1, 2, 3.
- Forsíða til verkætlanirnar.
- Vegleiðandi multiple choice royndir: 1, 2, 3, 4, 5, 6, 7, 75min (fyrra roynd), 75min (seinna roynd).
- Svar til vegleiðandi multiple choice royndir: 1, 2, 3, 4, 5, 6, 7, 75min (fyrra roynd), 75min (seinna roynd).
- Endalig multiple choice roynd: 1, 2.
- Svar til endaligu multiple choice royndirnar: 1, 2.
- Bash scripts: prime.sh, prime-ineff.sh, expansion.sh, gcd-euclid.sh, gcd-minus.sh.
- Aðrar kommandoir v.m.: kommandoir úr maxima til rekursiónsrelatiónir.
- Slides frá fyrilestrum: 1M1, 1H1, 1H2, 2H1, 3M2.
- Talvunotur: 2M1, 3M1.


text:
Í Týsklandi er ein lóg júst blivin samtykt, ið ger tað møguligt at flokka fólk eftir einum triðja kyni. Tað upplýsa fleiri útlenskir miðlar
Talan er um at vera millumkyntur. Tað verður mett, at umleið 0,05% til 1,7% av fólki í heiminum eru fødd millumkynt. Hetta merkir, at ein persónur er føddur við kynsgøgnum, ið víkja frá teimum normunum, ið vit annars tilskila sum kvenkyns ella kallkyns. Ofta, tá fólk eru fødd soleiðis, verða tey tilskilað annaðhvørt kyni kallkyn ella kvennkyn, og so verða skurðviðgjørdir framdar, so persónurin líkist tí tilskilaða kyninum.
Men nú skal hetta ikki longur vera neyðugt í Týsklandi. Í 2014 hendi tað, at ein millumkyntur persónur fór á sína kommunuskrivstovu, og kravdi at broyta sítt kyn til millumkyn. Hetta bleiv avvíst, tí tað var rætt og slætt ikki lógligt. Men søgan vakti ans, og persónurin valdi at kæra lógina, ið ikki gav rætt til at vera millumkyntur. Eftir at kæran bleiv afturvíst fleiri ferðir, hevur týski hægstirætturin nú givið kæruni viðhald.
Sambært dr.dk, kemur hendan avgerðin í kjalarvørrinum av, at samkynt hjúnarlag eisini bleiv lógligt í Týsklandi. Týskland er eitt ógvuliga siðbundið samfelag, har siðvenjur og gamaldags kynsleiklutir enn trívast. Tí eru hetta tvey óvæntað stig, ið eru tikin í týskum politikki, men sum kanska kann bera boð um meira liberalar streymar í týskum hugsunarhátti.
Tað verður mett, at umleið 70.000 týskarir eru millumkyntir.
Týskland er sostatt tað fyrsta landið í Evropa at samtykkja eina slíka lóg. Onnur lond, ið hava gjørt tað, eru Australia, Ný Sæland, Pakistan, Nepal og India.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
So vóru bókadagarnir 2015 av. Eitt satt bókarok legði seg inn yvir Norðurlandahúsið leygardagin, og í dag um seks tíðina sleit í.
Nógvir upplestrar. Nógvar samrøður við føroyskar og útlendskar høvundar – kanska ov fáar samrøður við føroysk skøld, men spennandi hevur verið at hoyrt tey ymisku skøldini oyst av sínum arbeiðsroyndum. Og bóklig sambond vórðu knýtt, eisini.
Aftur í dag tustu fólk til bøkurnar.
Anna Malan Jógvansdóttir lesur upp av yrkingasavninum: Undirfloyma.
Skaldsligt ummæli av savninum er at lesa her
Carl Jóhan Jensen hevur samrøðu við íslendska rithøvundin, Oddný Eir Ævarsdóttir. Hon hevur skrivað bókina Jarðnáðir, sum Carl Jóhan Jensen hevur týtt til føroyskt. Sprotin hevur givið út.
Carl Jóhan Jensen millum seyðabøkur og svølt.
Venjarin hjá HB hevði eisini leitað sær til bøkurnar.
Arnbjørn Ó. Dalsgarð ger seg kláran at lesa upp.
Arnbjørn Ólavsson Dalsgarð lesur upp úr stuttsøgusavninum, So hon starir inn í veggin, sum Bókadeild Føroya Lærarafelags hevur givið út.
Í Klingruni signeraðu rithøvundar bøkur sínar.
Oddfríður Marni Rasmussen lesur upp haiku úr minstu bókini í ár: Av heilum hjarta.
Ymiskar bøkur úr farnari tíð vórðu sýndar fram.
Dansistovan var umskapað til børnini at kava niður í bøkurnar.
Niðri í Klingruni gjørdu børn gandastavar.
Skøld og forleggjari á brúnni.
Høvuðsskaldið, Carl Jóhan Jensen, lurtar við fullari ferð.
Og soleiðis fingu hesir bókadagar 2015 ein enda. Vit gleða okkum til næsta ár.


text:
30. oktober
30. oktober er dagur 303 í árinum í gregorianska kalendaranum (dagur 304 um skotár er). 62 eru dagar eftir av árinum.
Hendingar[rætta | rætta wikitekst]
- 1973 Brúgvin um Streymin verður tikin alment í nýtslu
- 2013 - Norðurlandaráðið hevði stóra gallaveitslu í Operahúsinum í Noregi, har virðislønir vóru latnar: Bókmentavirðisløn Norðurlandaráðsins, Umhvørvisvirðisløn Norðurlandaráðsins, Tónleikavirðisløn norðurlandaráðsins og Filmvirðisløn Norðurlandaráðsins og tann nýggja virðislønin: Barna- og Ungdómsbókmentavirðisløn Norðurlandaráðsins. Fýra føroyingar vóru tilnevndir: Jóanes Nielsen, Eivør Pálsdóttir, Marjun Syderbø Kjelnæs og fyri Ísland var føroyska Rakel Helmsdal tilnevnd saman við íslendsku Áslaug Jónsdóttir og svenska Kalle Güettler. Ongin av føroyingunum vann nakra heiðursløn á hesum sinni.
Føðingar[rætta | rætta wikitekst]
- 1735 - John Adams, amerikanskur forseti (d. 1826)
- 1839 - Alfred Sisley, ensk-franskur málari (d. 1899)
- 1941 - Oddvør Johansen, rithøvundur og organistur.
- 1945 - Henry Winkler, amerikanskur sjónleikari.
- 1960 - Diego Maradona, argentinskur fótbóltsleikari.
- 1970 - Nia Long, amerikonsk sjónleikarinna.


text:
Nú veturin hevur fastatøkur á okkum, og skiftandi veðurløg leggja løgnar tankar í sinn, tá er gott at hava eina góða bók at lesa. Tú veitst ongantíð, hvat kann henda!
”Tað var ein tíð, tá ið eg hugsaði nógv um axolotlar. Eg vitjaði teir í sjósavninum í Jardin des Plantes og varð standandi í tímar og eygleiddi teir, teirra døkku rørslur, teirra óvirksemi. Nú eri eg ein axolotlur.”
Soleiðis byrjar søgan, ”Axolotlur”, sum Julio Cortázar hevur skrivað, og sum eisini er myndevnið á permuni, sum Bárður Oskarsson hevur gjørt.
Tað umskapandi lívið er evnið í hesum Vencli, eisini tekstaslagið, sum ikki er sum tað er, yrking, sum er fleiri brøv, yrking, sum er ritroynd, aftursvar til klummur, ummæli, sussmæli, ferðir, ið umskapa lív. Tekstirnir spenna seg frá gylta romantikkinum og til samtíðina. Orð verða sett á terror í Evropa og vónloysi í einstaka menniskjanum. Tekstir eru, sum royna at fáa okkum at sættast við tilveruna sum hon er, og ikki royna at gera hana til okkurt annað, okkurt, sum vit ikki kenna.
Høvundarnir, sum hava skrivað hesar góðu tekstir eru: Iosif Brodskij, Adam Oehlenschläger, Alexandur Kristiansen, Annika Skaalum, Bodil Malmsten, Arnbjørn Ó. Dalsgarð, Oddfríður M. Rasmussen, Ebba Hentze, Elise Cowen, Heðin M. Klein, Jón R. Thorsteinsson, Julio Cortázar, Malan Poulsen, Rebekka Eliasen, Tove Ditlevsen, Turid Thomsen, Vagn Steen, Vagnur Streymoy, Villy Sørensen, Rannvá Næs Hoydal, Rønn Eliasen, Torgny Lindgren, Bárður Persson, Tóroddur Poulsen, Hans Erik Hansen, Jensina Olsen, Marjun Syderbø Kjelnæs, Paul Éluard, Yahya Hassan og Wisława Szymborska.
Hetta er tíggjunda árið, Vencil kemur út. Hesi tíggju árini hevur Vencil givið Føroya fólki 1.681 síður við upprunaligum føroyskum tekstum og tekstum, sum eru fluttir í føroyskt beinleiðis úr málinum, sum teksturin er skrivaður á. 1.681 blaðsíður við dygdargóðum skaldskapi. Seytjan permur, av teimum eru trettan orginalprent, sum Jan Andersson og Fríða M. Brekku so meistarliga hava greitt úr hondum. Føroysk listafólk hava gjørt allar permurnar, tó hevur Claus Carstensen gjørt eina. Ein enskur Vencil er eisini, sum ikki er taldur við í teimum 1.681 blaðsíðunum. Í honum eru tekstir úr Vencli, sum eru týddir til enskt.
Blíðastu heilsanir
Vencil


text:
Vilhelm S. Poulsen var føddur í Havn í 1881. Aftan á barnaskúlan fór hann í snikkaralæru og arbeiddi sum timburmaður og snikkari alla sína tíð - stundum, tá lítið byggiarbeiði var, arbeiddi hann í pakkhúsinum í Vágsbotni. Í 1920-unum fekk hann sær eisini handil, har hann m.a. seldi skreytlutir, eitt nú smáar rokkar og leypar, ið hann sjálvur evnaði til.
Hann hevði góðan hug at lesa, og hann fekst eisini í smáum við at skriva søgur. Fyrsta søga hansara kom í Varðan í 1946. Tað var »Agni og køvarin«, ið samstundis kom í serprenti; í 1956 varð hon uppafturprentað, tá saman við trimum øðrum søgum, ið eisini høvdu staðið í Varðanum. Sama ár, 1956, kom á donskum *skaldsøgan »Storbonden i Vigen« við undirheitinum »Roman fra Færøerne«.
Vilhelm S. Poulsen doyði í 1966.
Úr: Árni Dahl: Bókmentasøga I-III. Fannir. 1980-83.


text:
Í jólafrítíðini kunnu bilar setast í skúlagarðin.
Sum boðað tykkum í telefonketuni, er vegna veður, eingin jólaguðstænasta.
Tað var vónleyst at sleppa niðan í skúlan og somuleiðis oman í kirkjuna.
Lærarar og fyrstilærari ynskja tykkum øllum eini gleðilig jól og eydnuberandi nýggjár.
Vit møta í skúlanum 4. januar 2017
Góðu næmingar og foreldur/avvarandi.
Stóra takk fyri væl eydnaða jólahugnan í skúlanum í kvøld.
Mánamorgunin byrjar skúladagurin sum vant kl. 8, og næmingar eru vælkomnir at møta kl. 7:45. Vit hugna, eftirmeta og rudda.
Týsmorgunin møta næmingarnir í skúlanum kl. 10. Jólaguðstænastan byrjar kl. 10:30 og fylgjast vit oman. Skúlin skipar jólaguðstænastuna og ynskja vit at bjóða øllum vælkomnum í Nólsoyar kirkju.
Eftir jólaguðstænastuna er jólafrí og møta vit aftur mikudagin 4. januar 2017.
Við ynskjum um eini gleðilig jól og eynduberandi nýggjár.
Góðu tit 🙂
Jólahaldið í skúlanum byrjar kl. 17:00,
leygardagin 17. des. 2016.
Hesa vikuna syngja vit:
Gleðilig jól
“Hvítar flykrur”
Gingle bells
Við bestu ynskjum um góða og læruríka skúlaviku.
Farnu tríggjar vikurnar hava vit í morgunløtuni m.a. sungið úr heftinum til jólaguðstænastuna:
Føgur er foldin
Nú birtast túsund jólaljós
Eitt fjós og ein krubba
Komandi vikuna syngja vit:
Julen har bragt velsignet bud
Sleturock
Faðirvor (íslendska)
Við ynskjum um gott vikuskiftið 🙂


text:
Annað árið á rað vitjaði Koda sínar føroysku limir á G! Festivalinum. Tað gjørdist ein regnvátur festivalur, men regnið fekk hvørki forðað tónleikinum ella forðað Koda í at tosa við limir og á tann hátt fáa betri innlit í føroyska tónleikalívið.
Myndarøð: Síggj myndir frá vitjanini í Føroyum á instragramprofilinum hjá Koda
Høvuðsnøvnini Eivør og Teitur rúnabundu áhoyrarnar
Ein av ambassadørunum hjá Koda, Eivør, var millum tey framførandi á G! Festivalinum í ár. Og hon hevði gott tak á áhoyrarunum. Framførslan hjá Eivør skuldi vera av røttum verið fríggjakvøld, men eftir sum vatnið stóð langt niðan á Sandin, varð gjørt av at flyta framførsluna til leygardagin. Hetta minkaði tó ikki um fagnaðin av lokalu hetjuni. 'Gøta er Eivør, og Eivør er Gøta', rópti frásøgumaðurin, og tá ljóðaði fagnaðarróp frá fjøldini. Eivør er sjálvskrivaður gestur á G! Festivalinum. Hon hevur spælt á festivalinum tey flestu árini, síðan fyrstu ferð festivalurin varð hildin í 2002. Tá spældi Eivør við bólkinum Clickhaze.
Eisini Teitur hevði nógvar áhoyrarar til framførsluna á Spæliplássinum, har hann avgjørt eisini hevði heimavøll og hevði fjøldina við sær – bæði til felagssang og til tey meira melankolsku løgini.
Á G! Festivalinum í 2014 stóðust eisini trupulleikar av flóðini, ið gjørdi tað ógjørligt at hava fleiri konsertir á Sandinum. Spyr man fyriskiparan, Sigvør Laksá, hví pallurin ikki verður fluttur, er svarið: 'Hvørt ár hugsa vit... hmmm... man tað ikki fara at ganga í ár. Og so verður pallurin settur upp á Sandinum, sum eisini liggur so fantastiska væl fyri. Og tá flóðin so kemur, ja, so klára vit eisini tað. Vit eru von við at hava við veður og vind at gera', sigur Sigvør Laksá.
Danskir limir vóru eisini umboðaðir á G! Festivalinum. Dizzy Mizz Lizzy vóru millum høvuðsnøvnini leygardagin, og teir fingu nógvar áhoyrarar oman á Sandin, har ein hópur av sandsekkjum byrgdu havið av frá áhoyrarum og pallinum.
Økt vitan um føroyskar limir
Tey frá limadeildini, ið vitjaðu festivalin í ár, komu tættari føroysku limunum og fingu týðandi vitan við aftur til Danmarkar.
'Vit høvdu ta fragd at hitta nógvar av okkara føroysku limum á festivalplássinum, og á tí móttøkuni, vit høvdu á festivalinum. Samrøðurnar vóru góðar, og spurningarnir vóru nógvir. Vit hava fingið betri vitan um, hvussu vit best fáa hjálpt okkara føroysku limum, tá tað snýr seg um skráseting av verkum, rapportering, føroyska mentanarpeningin og spurningar um upphavsrætt, og gleða okkum at hitta limir og samstarvspartar aftur á G! Festivalinum í 2016', sigur Nynne Louise Krogh frá limadeildini, ið var við á festivalinum í ár.
Fakta
- Umframt Danmark, umsitur Koda eisini upphavsrættindi í Føroyum og Grønlandi. Tað merkir, at vit vegna okkara limir gera avtalur við t.d. føroyskar festivalar, spælistøð, útvarpsstøðir og diskotek vm.
- Tá tú framførir í Føroyum ella verður spældur í føroyskum útvarpi, fært tú, um avtala um viðurlag fyri framførsluna er gjørd, avrokning fyri tað uttan mun til um tú býrt í Føroyum ella Danmark. Føroyska upphavsrættarlógin frá apríl 2015 gevur tónaskøldum, orðasmiðum og tónleikaforløgum rætt til gjald, tá teirra tónleikur verður nýttur alment.
- Um tú hevur spurningar um limaskap, um stuðul ella okkurt heilt triðja, kanst tú fram til apríl 2016 hitta Pernille Rostgård Olsen í Tutl, sum er til reiðar at hjálpa tær frá kl. 14:00 – 17:00. Les meira um okkara umboð í Føroyum her.
Tú ert eisini vælkomin at seta teg í samband við okkara limadeild á medlem@koda.dk.
Føroyskir ambassadørar
Síðsta ár gjørdust fimm føroyskir sangskrivarar 'ambassadørar' hjá Koda (og Gramex), og ambassadørarnir hjálpa við at greiða frá um arbeiðið við rættindum, sum Koda ger. Umframt Eivør eru ambassadørarnir Greta Svabo Bech, Benjamin Petersen, Heri Joensen og Niels Arge Galán. Les meira um føroysku ambassadørarnar hjá Koda her.
Meira kunning um Koda fyri føroyskar limir fæst her.


text:
Clinton vinnur… helst!
- 20 Oct 2016
- - LÍV
Marknaðarinnlit - oktober 2016
Lítil ivi tykist verða um, at komandi forsetin í USA verður Hillary Clinton. Donald Trump hevur havt mótburð í seinastuni, orsakað av hansara menniskjaáskoðan. Viðburðurin hjá Clinton hevur økt sannlíkindið fyri, at hon vinnur, í heili 89%. Valið verður 8. november og vinnur Clinton, verður ávirkanin á marknaðirnar helst avmarkað. Miðbankarnir báðumegin Altanshavið eru eisini í andglettinum. Í USA fara tey væntandi at hækka rentuna í desember og í Evropa er spenningur um ECB fer at leingja tíðarskeiðið fyri afturkeypi av lánsbrøvum.
Misjavnur mánaður
Íløgan við hægra váðanum gav aftur vinning í farna mánaði og sostatt hevur hendan íløgan givið vinning 7 mánaðir á rað. Vinningurin var á 0,49%, so vinningurin síðani ársbyrjan nú er 3,86%. Íløgan við lægra váðanum hevði tað truplari í september og gav hall á 0,02%, men síðani ársbyrjan er vinningur á 2,12%. Av íløgubólkunum, stóðu partabrøv seg best í septembur, við einum vinningi á 0,97% soleiðis, at hesi nú nærum hava nátt nullið fyri fyrstu ferð í ár. Donsku lánsbrøvini stóðu seg eisini væl í september við einum vinningi á 0,35%. Síðani ársbyrjan hava tey givið vinning á 4,73% og tað má metast at vera gott, tá hugsað verður um, at rentan á 10-ára danska statslánsbrævinum var 0% við endan av september. Einasti íløgubólkur, ið gav hall í september, var ”onnur lánsbrøv”, sum gav hall á 0,55%. Síðani ársbyrjan hava hesi tó framvegis staðið seg best við einum vinningi á 6,01%.
Áhugavert nýtt um rentupolitikkin í USA
Í vikuni komu áhugaverd tíðindi um áskoðanina hjá einstøku limunum í amerikanska miðbankanum, kallaður Fed, viðvíkjandi komandi rentuhækkingini í USA. Av teimum 10 limunum, ið hava atkvøðurætt, mettu 3 á seinasta fundi, at rentan átti at verða hækkað longu í september, meðan 7 ynsktu at bíða. Av fundarfrásøgn frá september-fundinum sæst eisini, at fleiri av hesum 7 meta, at rentan hóskandi skal hækkast skjótt. Tískil talar sera nógv framvegis fyri, at tey í USA fara at hækka leiðandi rentuna í desember. Tó er viðkomandi, at tøl um amerikanska búskapin eru versnaði eitt vet farnu vikurnar. Eitt nú varð týdningarmikla arbeiðsmarknaðarfrágreiðingin fyri september verri enn væntað, tí ”einans” 156.000 arbeiðspláss vóru sett á stovn í mánaðinum. Væntaða talið var 172.000 og í august var talið 167.000. Hóast vøksturin í stovnsettum arbeiðsplássum er lækkaður, skal einans vøkstur á 100.000 arbeiðspláss mánaðarliga, fyri at halda tørn við vaksandi arbeiðsfjøldina. Nú Fed er farið at hyggja meira eftir tølum um búskapin, tá avgerð um rentupolitikkin skal takast, kann sannlíkindið fyri, at rentan verður hækkað í desember, gerast minni, um eisini onnur tøl vísa á veikleika í amerikanska búskapinum. Sum støðan er nú, er kortini stórt sannlíkindi fyri, at Fed fer at hækka leiðandi rentuna í desember. Seinasta rentuhækking var í desember í fjør.
Greið leiðsla til Clinton
Hetta er seinasta Marknaðarinnlit undan amerikanska forsetavalinum, sum er 8. november. Sambært meiningsmálingum hevur Hillary Clinton aftur økt um sína leiðslu mótvegis Donald Trump. Hetta hevur New York Times umroknað til, at sannlíkindið fyri, at Hillary Clinton vinnur nú er heili 89%. Tá tey flestu vænta at Clinton vinnur, vil ein sigur til hennara hava avmarkaða ávirkan á fíggjar-marknaðirnar. Tó verður eisini avgerandi, hvør vinnur meirilutan í umboðs-mannatinginum og senatinum, tí uttan meirilutar í báðum húsum, kann tað gerast avbjóðandi hjá Clinton at reka ynskta politikkin. Hetta kann stundum skapa órógv. Í vikuni bar Bloomberg tíðindi um, at evropiski miðbankin (ECB) hevur umhugsað at lækka teirra afturkeyp av lánsbrøvum. Tíðindini eru ikki váttaði, men tey fingu t.d. donsku 10-ára rentuna at hækka frá 0,0% í 0,2%. ECB hevur fund 20. oktober. Tí verður áhugavert, um nakað nýtt verður hesum viðvíkjandi. Væntað verður ikki, at afturkeypini verða lækkaði, men tvørturímóti verður væntað, at ECB leingir afturkeypsætlanina við 6 mánaðum til september 2017. Boð um hetta kunnu fáa renturnar at lækka aftur.
Sambært meiningsmálingum hevur Hillary Clinton aftur økt um sína leiðslu mótvegis Donald Trump.


text:
2017-07-25 12:01
Leif Láadal
Søgan um 1001 Rót og Rútmu-sending í útvarpinum, er samstundis ein søga um kærleika og longsul. Tað er ein søga um ein inniligan alsk til tónleikin, sum mentist gjøgnum saknin eftir foreldrunum. Pápi Petur Rouch, sum var bretskur hermaður, fór av landinum, áðrenn Petur varð føddur, og mamman flutti, tá Petur var fýra ára gamal og lat foreldrum sínum sonin
Tann 29. september 1997, ein mánadag, klokkan fimm seinnapart, fór fyrsta Rót og Rútma-sending hjá Peturi Rouch í luftina í útvarpinum. Leygardagin 22. juli klokkan 11 fer tann síðsta, sum samstundis er sending nummar 1001, út til trúgvu lurtararnar. Petur hevur valt at steðga, tí sum hann sigur:
– Sendingin hevur tikið ræðið, so nú er tíð at gevast.
Tað eru nógv, sum eru takksom fyri allan country-tónleikin, sum Petur hevur spælt seinastu 20 árini. Sjálvt fólk, sum ikki hava áhuga fyri country, lýða á hvønn leygardag, tí sendingin er skapt av áhuga, nærlagni og einum alski til bæði tónleikin sjálvan og tað, sum hendir rundan um hann. Tað er sum at vera til ein fyrilestur, kryddaðan við tónleiki, tá Petur er í útvarpinum, og tað hevur skapt virðing.
Í samrøðu við útvarpið í farnu viku fortaldi Petur Rouch eitt sindur um lív sítt, og hann hevur eisini sagt ja til at gera samrøðu við Dimmalætting, men tað er ikki tí, at hann vil hava, at fólk skulu taka synd í honum, tó at uppvøksturin og eitt vaksið lív við stórum loynidómum kann fáa sjálvt ta harðastu sál til at blotna.
– Tað er hendan f... tøgnmentanin, sum finst nógva staðni í Føroyum. Um mín søga kann vera við til minka um tað sleyg og ta forfylging, sum minnilutabólkar og fólk, sum eru eitt sindur øðrvísi, uppliva, so vil eg fegin siga frá, sigur Petur á eyðkenda spaka, men kortini kontanta suðuroyarmáli sínum.
Mrs. Phillips
Vit eru síðst í september í 1992. Føroyska fótbóltslandsliðið skal spæla dyst ímóti Wales í Cardiff. Petur Rouch ger av at fara við. Høvuðsendamálið er tó ikki at sleppa at uppliva ein fótbóltslandsdyst. Petur vil gjarna hitta mammu sína aftur. Síðani mamman flutti av landinum, tá Petur var fýra ára gamal í 1949, og hann bleiv verandi eftir í Vági hjá ommuni og abbanum, Lisu og Hanneba Thomasen, hevur Petur bara hitt hana einaferð. Tá var hann 18 ár.
Petur tekur tokið til Swansea og finnur sær eitt hotelkamar. Ger avtalu við mammuna um, at hon skal koma á hotellið at vitja, og tað ger hon.
– Ikki fyrr enn tá skilti eg veruliga, hvat hon hevði verið útsett fyri í Føroyum og hví hon valdi at rýma frá mær, fortelur Petur.
Mamman sigur Peturi, hvussu tað var at liva við skommini aftaná kríggið. Tó at hon og pápin, Robert, høvdu verið forlovað, og Robert var húsvandur heima hjá Lisu og Hanneba í hálvt annað ár, so taldi tað einki, tá Anna, sum mamma Petur æt, átti Petur, uttan at vera gift við Roberti. Fólk høvdu als onga virðing fyri henni og slatur og sleyg var gerandiskostur.
Robert var eisini farin av landinum í tænastu aðrastaðni í februar 1945, men tey samskiftu við brøvum. Seinasta bræv hansara var stemplað í Hong Kong í desember, og hann sigur seg gleða seg at síggja sonin. Síðani slitnar sambandið teirra millum.
Anna kláraði at vera hjá Peturi í Vági í fýra ár, ógift, men tá systur hennara , sum var gift til Wales, vitjaði, hevði Anna fingið nokk og valdi at fara við henni, tá hon fór heimaftur. Anna kom ongantíð aftur til Føroya.
Vildi fáa sannleikan fram
Mamman skrivaði javnan til Petur, og Petur skrivaði eisini aftur, men hann mátti ikki skriva nakað í brøvunum, sum bendi á, at hann var sonur hennara. Í Wales fekk eingin at vita, at Anna átti ein son í Føroyum.
Eg hevði eitt inniligt ynski um at sleppa at fortelja mínum tveimum hálvsystrum, saman við manni sínum, at vit vóru systkin
Tá Petur var og vitjaði mammuna sum 18 ára gamal, fortaldi mamman familju síni, at Petur var fosturbeiggi hennara.
Nú í 1992 er Petur 47 ára gamal. Í Føroyum vita tey fólk, sum vilja vita tað, hvør Petur er, men í Wales er hann framvegis fosturbeiggi mammu sína.
– Eg hevði eitt inniligt ynski um at sleppa at fortelja mínum tveimum hálvsystrum, sum mamma mín átti í Wales saman við manni sínum, at vit vóru systkin, men tað dámdi ikki Onnu. Hon segði mær, at her var hon Mrs. Phillips. Í Føroyum var hon bara ein eingilskmanna-teys, fortelur Petur.
Mamman leggur afturat, at hon ikki kann nokta Peturi at siga hetta fyri systrum sínum, men ger hann tað, so fer hon ikki at stíga fótin út fyri dyr aftur.
Loynidómurin millum Onnu og Petur fór við henni í grøvina. Anna doyr í 2003, og líka inntil tá halda systkin hansara í Wales, sum nú eru vorðin trý, at Petur er fosturbeiggi mammuna. Men so orkar Petur ikki hesa fjalan longur. Hann fortelur Cyntheu, Lindu og eftirnølaranum Robert, at hann altso er beiggi teirra.
– Tað kom ikki sum nakað beinleiðis sjokk. Serliga elsta systir mín Linda hevði havt ein varhuga. Millum annað hevði tað undrað hana, at mamma okkara hevði fleiri myndir av børnum mínum standandi frammi, fortelur Petur.
Síðani 2003 hava Petur og øll familjan í Føroyum havt regluligt samband við systkinini í Wales og tey hava vitjað hvønn annan nakrar ferðir.
Flýggjar til tónleikin
Petur vaks upp í Vági, og hann minnist tað sum eina toluliga góða tíð. Hann treivst væl heima hjá ommuni og abbanum, og hann tók lut í ymsum frítíðaraktivitetum. Hann spældi fótbólt og róði kapp. Men tá hann bleiv eitt sindur eldri, minkaði áhugin fyri at vera úti millum alt ov nógv fólk.
– Eg bleiv kanska eitt sindur serur, og dámdi best at sita heima og lurta eftir tónleiki, fortelur Petur.
Suðuroyingar kunnu vera nokk so kontantir, og tað kom meira enn so fyri, at onkur svaraði fyri hann, um hann ikki hevði hug sjálvur.
(greinin heldur fram undir myndini)
– Tað er hasin spurningurin "Hvør eigur teg?". Eg hati hann, og kundi gott finna upp á siga "Tað rakar ikki teg". Men so var onkur, sum svaraði fyri meg: "Pápi hansara er ein bretskur hermaður. Hann er óektað barn", greiðir Petur frá.
Top 20 hjá Radio Luxembourg sunnukvøld bleiv meira ella minni heilagt.
Síðst í 50-árunum og fyrst í 60-árunum kastar Petur seg yvir tónleikin. Hann lærir tó ongantíð at spæla sjálvur, uttan nakrar fáar akkordir á einum gittari, men fyrstu pláturnar komu undir land – hann fær millum annað mammuna og mostrina í Wales at senda sær nýggjastu singlepláturnar – samstundis, sum lurtað verður í tímavís eftir útvarpstólinum, serliga Radio Luxembourg.
– Top 20 hjá Radio Luxembourg sunnukvøld bleiv meira ella minni heilagt. Eg sat og skrivaði upp og fylgdi so við eina viku seinni fyri at frætta, um hetta og hitt lagið var farið upp ella niður á listanum. Eisini teknaði eg longu sum 14 ára gamal hald upp á blaðið New Musical Express, fortelur Petur.
Tað kom eisini fyri, at Petur lurtaði eftir tónleiki saman við familju og vinum – tað gjørdi man tá – men flestu tímarnar flýddi hann einsamallur inn í hendan rýtmiska gandaheim.
– Ja, tað var nokk saknurin eftir foreldrunum, sum gjørdi, at hesin áhugin bleiv so ovurstórur, viðgongur Petur.
Nýsælendski loynidómurin
Men eitt er, at mamman øll árini helt tað loyniligt, at hon átti ein son í Føroyum. Tað løgna við øllum er, at pápi Petur, Robert Rouch, sum altso var hermaður í Føroyum undir krígnum og visti, at hann var pápi Petur, sjálvt um hann longu fór av landinum, tá Anna var við barn, eisini helt tað loyniligt fyri sínari familju.
Tá Petur var 15 ára gamal, gjørdi hann av at skriva eitt bræv til pápan. Petur hevði eina adressu í Cardiff, men tað var adressan hjá abbanum og ommuni, vísti tað seg. Abbin æt eisini Robert, eins og pápin, so hesin helt, at brævið var til sín. Í brævinum lesur hann, at hann hevur ein abbason í Føroyum – nakað, sum hann als einki visti um.
Hesin gamli sendir brævið víðari til sonin, sum var fluttur til Ný Sælands, men hetta fekk Petur tó einki at vita um tá. Síðani hevur hann frætt, at nýsælendska kona pápan læt brævið upp, og tað hevði við sær eina minni familjukreppu teirra millum.
Pápi Petur endaði nevniliga í Ný Sælandi, eftir at hann hevði verið í Føroyum. Har fekk hann sum frá leið familju, konu og í fyrsta umfari fimm børn og síðani tvey afturat, soleiðis, at Petur altso hevur sjey systkin í Ný Sælandi. Pápin valdi ikki at siga eitt orð um Petur og heldur ikki fekk familjan at vita, at hann hevði verið hermaður í Føroyum undir krígnum – inntil altso, at kona hansara lesur brævið hjá Peturi.
Telduposturin
Í 2004 er Petur staddur í Keypmannahavn á skeiði. Hann býr á Hebron, og ein morgunin, hann kannar teldupost sín, er eitt bræv frá einum Garreth Rouch. Hesin skrivar, at hann leitar eftir einum skyldmanni í Føroyum, sum familja hansara ongantíð hevur havt samband við.
– Hann hevði brúkt eina skipan á netinum, har man kann finna føroyingar um allan heim, og spurdi bara, um eg kanska kendi ein mann – føddan beint eftir kríggið – sum pápi hansara var pápi at, fortelur Petur.
Og Garreth rakar seymin á høvdið og finnur beiggja sín í fyrstu royndini.
Garreth hevði fingið at vitað frá systur síni Wendy, sum hevði fingið tað at vitað frá mammuni, at pápi teirra, sum var deyður í 1993, átti ein son í Føroyum.
Síðani hava Petur og Garreth samskift nógv, eins og beiggin og systurin Wendy hava verið og vitjað í Føroyum. Petur umhugsar nú sjálvur at fara ein túr saman við konuni til Ný Sælands at vitja.
So frá at hava verið einabarn í Vági, bleiv støðan tann, at Petur nú hevur ikki minni enn 10 systkin ymsastaðni í heiminum.
Verið opin og erlig
Í stóru stovuni í húsunum hjá Peturi og Birgit vísir Petur mær og Sigmundi, sum er myndamaður hendan dagin, tær plátur og fløgur, sum hann ætlar sær at brúka til 1001. sendingina, sum skal takast upp dagin eftir. Petur riggar av, men tað bilar einki. Tíðin er búgvin til at sleppa Rót og Rútmu. Upprunaliga hevði hann roknað við at skula gera einar 8 - 12 sendingar, men tað bleiv altso eitt sindur meira enn tað. Nú vit tosa um tónleik, gongur prátið eitt sindur smidligari, enn tá vit tosaðu um familjulagnuna. Higartil hevur Petur drigið eitt sindur á málinum. Hann ivast í, um fólk yvirhøvur hava áhuga í at hoyra um hansara lív, men hann vil gjarna vera við til at bróta tøgnmentanina, og vísa fólki á, hvussu tað kann enda, um man ikki er opin og erligur og reiðiligur í sínum samskifti og sínum relatiónin við onnur fólk.
– Tað er tíbetur hent eitt sindur á hesum øki seinastu árini, men eg haldi framvegis, at vit føroyingar eiga vera meira opin og skiljandi á nógvum økjum, sigur Petur, áðrenn vit takka fyri samrøðuna og fyri allar sendingarnar.
FAKTA
Petur Rouch, 71 ár, pensjónist
Kona: Birgit
Børn: Durita, Ári og Búi
4 abbabørn
Arbeitt sum teldumaður alt sítt lív. Fyrsta teldan, sum hann arbeiddi við, og sum var ein av tveimum í landinum og fylti eina lítla stovu, var 16 KB.


text:
Stýrið fyri kommunala samstarvið, VEKS
Stýrið í VEKS er lógarásett við 7 limum. Hvør kommuna skal hava minst 1 lim í stýrinum, har borgarstjórin er føddur limur. Fyri hvørjar 1.000 íbúgvar fær viðkomandi kommuna 1 lim afturat í stýrið. Verður talan um líkatal, fær størsta kommunan 1 lim afturat.
Stýrið í VEKS sær í løtuni soleiðis út, at Sunda Kommuna hevur 3 limir, Vestmanna 2 limir, Eiði 1 lim og Kvívík 1 lim.
Stýrislimirnir í VEKS eru:
- Jógvan í Skorini, formaður (Eiðis Kommuna)
- Heri Müller, næstformaður (Kvívíkar Kommuna)
- Heðin Zachariasen (Sunda Kommuna)
- Pauli T. Petersen (Vestmanna Kommuna)
- Kári Matthiasson (Sunda Kommuna)
- Trygvi K. Joensen (Sunda Kommuna)
- Herit Magnussen (Vestmanna Kommuna)


text:
Í gjárskvøldið fekst avtala í lag við miðvallara, um at leika við ÍF restina av kappingarárinum.
Talan er um 25-ára gamla gøtumannin, Inga Sørensen, sum kemur til felagið frá ÍF Føroyum, eftir at hava verið niðri í Danmark í lestrarørindum.
Áðrenn Ingi fór niður til Danmarkar at lesa, var hann liðskipari á 1. deildarliðnum hjá Víkingi. Fyri 1. deildarliðið hjá Víkingi hevur hann leikt 133 dystir og skorað 29 mál. Hann hevur eisini 27 Effodystir á CV’inum, har eigur hann tó fyrsta málið til góðar.
Vit eru fegin um at hava fingið avtaluna í lag, og ynskja Inga og effoliðnum bestu eydnu framyvir.
Koyr á ÍF!
Myndin og hagtølini eru frá www.faroesoccer.com


text:
Syrgiligt er at síggja, hvussu lágum støði Kringvarpið virkar á.
Stakar sendingar og tíðindasendingar minna meiri og meiri um litføgur gølubløð, sum vit kenna tey í øðrum londum.
Sakligheit og óheftni eru ikki grundstøði undir tíðindum longur. Mangan er heldur talan um manipulatión við politiskum og/ella persónligum sikti. Har eru persónsálop, útspilling og tað, sum verri er.
Niðurstøður gera tey frammanundan, og dansar tú ikki eftir pípuni hjá ”journalistunum”, so at tú passar inn í veruleikan, sum tey skapa og servera fyri publikum, ja so fært tú av at vita.
Felags heitið fyri slíkt virksemi er ”karaktermorð”, og júst tað bleiv helvtin av Degi & Viku brúkt til í gjár, tá ið mín persónur aftur stóð fyri skotum.
Her er tó einki at koma eftir.
Miðlaskapt ”gøla”
Fyri Kringvarpið hevur tað stóran týdning at mana eina gølu upp úr ongum. Um tað er agurkutíðin, ið ger seg galdandi, vita bert tey sjálvi.
Tey royna at mála myndina av, at Heðin Mortensen ”rýmdi undan ábyrgd”, tí at varatinglimur úr Javnaðarflokkinum røkti mítt mandat, tá ið hjúnabandslógin var til 3. viðgerð í Løgtinginum 29. apríl.
Tann 29. apríl fór eg til Írlands, har ið eg sum borgarstjóri var til eitt mentanartiltak at umboða høvuðsstaðin, har Tórshavnar Kamarkór luttók í stórari altjóða kapping. Umboð fyri Kringvarpið vóru eisini við á ferðini.
”Dokumentatiónin” hjá Kringvarpinum fyri, at Heðin Mortensen ”rýmdi” er, at flogferðaseðilin varð bílagdur dagin fyri flogferðina.
Hesum halda tey upp ímóti, at eg havi sagt, at ferðin var ætlað langt frammanundan.
Bíðaði til síðstu løtu
Lat meg endurtaka og undirstrika, at ferðin til Írlands var ætlað langt frammanundan.
Kona mín og eg avtalaðu í góðari tíð at fara hesa ferð, har ið vit eisini fingu høvið at vitja son okkara, sum arbeiðir og býr í Írlandi.
Meðan konan kundi bíleggja sín ferðaseðil longu 15. mars, valdi eg at bíða, tí eg visti ikki hvønn dag, ið eg kundi fara av landinum orsakað av løgtingsarbeiði.
Ætlanin var, at Løgtingið skuldi fara heim flaggdagin, 25. apríl. Men tað vísti seg, at málini komu í drag, og viðgerðirnar blivu drúgvar. Tíðin gekk, og eg bíðaði at kalla til seinastu løtu, áðrenn ferðaseðilin varð bílagdur tann 28. apríl, dagin áðrenn sjálva ferðina. Ferðin var avklárað við løgtingið frammanundan, tann 27. apríl, dagin eftir 2. viðgerð.
Av hesi orsøk hevði eg ikki høvið at vera við til 3. viðgerð av áðurnevnda løgtingsmáli. Varatinglimur Javnaðarfloksins fekk mandatið og atkvøddi júst so, sum eg gjørdi við 2. viðgerð.
Hetta er tað stutta av tí langa.
Hetta er ”gølan” hjá Kringvarpinum.
Inhabilur blaðstjóri í studio
Kringvarpið roynir eisini at snara veruleikanum tann vegin, at Heðin Mortensen smýgur sær undan at gera viðmerkingar.
Fakta er, at royndirnar av Kringvarpinum eru so ringar, at eg havi ikki hug at gera bandaðar samrøður við tey. Eg fekk ongantíð tilboð um at luttaka í beinleiðis sending. Í gjár seinnapartin vildu tey hava eina bandaða samrøðu, har eg við stuttum skotbrái og lítlari og ongari fyrireikingartíð skuldi fyrihalda meg til eitt liðugt og kritiskt innslag um mín persón. Hesum vildi eg ikki eftirlíka.
Í staðin fingu tey blaðstjóran á Dimmalætting at stilla upp til eina beinleiðis samrøðu. Hann var óførur at hjálpa Kringvarpinum, og tey, sum kenna forsøguna hjá ávísum persónum í Sambandsflokkinum, vita, hví hann var so ágrýtin og raskur.
Nær kemur skil á?
Man trýr tí ikki, men hetta er ”journalistikkurin”, sum almenna Kringvarpið leggur fyri dagin í 2016.
Lat meg at enda gera vart við, at um eg ikki atkvøddi fyri hjúnabandslógini við 2. viðgerð, so høvdu vit hvørki havt nakra lóg ella nakra samgongu í dag.


text:
Langlesnaður: Við Jákupi Magnussen til arbeiðis
2016-05-13 11:17
Sigmund Vang
Tað bleiv til eina drúgva vangamynd/reportasju, sum øll nú kunnu lesa á netinum. Trýst á leinkið niðanfyri ella leita tær niður til Dimma Pluss.
Turrlagdi náttarravnurin skeinkir minnir í Plátubarrini
Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg
Dimma Pluss og prent
kr. 129 / mðr
Dimma Pluss
kr. 99 / mðr
Dimma Pluss og Prent 365 dagar
kr. 1548 / 365 dagar
Dimma Pluss 365 dagar
kr. 1188 / 365 dagar


text:
Í farnu viku 01 - 04 november vóru vit á Dugna við til næsta fundin hjá verkætlanini "EMOTION" í Daugapils, Letlandi.
Endamálið við verkætlanini er at fremja eitt samstarv millum baltiskar og norðurlendskar stovnar, sum arbeiða við vaksnamannalæring og at gera eina handbók við amboðum til starvsfólk innan útbúgvingar- og endurbúgvingarøkið, sum arbeiða við fólkum, sum eru illa fyri kensluliga.
Fyri at røkka málunum í verkætlanini verða 5 altjóða fundir, har hvør teirra hevur til endamáls at orða ávísu brotini í handbókini. Samlaða handbókin verður síðani løgd fram á ráðstevnu í Danmark í apríl 2019.


text:
Fyrstu løtuna tyktust
liðini rættiliga jøvn, men hetta broyttist longu, tá stórt korter var leikt. Vit fáa eitt fríspark skamt uttanfyri brotsteigin hjá vertunum. Lív F. Arge tók sær av hesum, og hon gjørdi ikki mætari enn at senda eitt sera vakurt skot heilt upp í handara trýkant, og so var 1-0 til HB.
Eftir hetta løgdu okkara kvinnur eitt øgiligt trýst á og komu til fleiri upplagdar málmøguleikar. men Hanna Poulsen í málinum hjá ÍF var sera stinn og
bjargaði ferð aftaná ferð.
Stutt fyri hálvleik vann Elin Maria Isaksen bóltin frá fuglfirðingum og legði hann á skák aftur til
Lív Arge, sum dundraði bóltin í netið frá 25 metrum uppum málmannin, sum
var komin eitt sindur út. So var støðan 2-0 til HB.
HB legði hart út
aftaná hálvleikssteðgin, tá Milja Simonsen rann frá verjuni og hegnisliga legði bóltin út móti vinstru stong uttan møguleika
hjá málverjanum at bjarga. 3-0 til okkum og nú var eingin vegur aftur.
Miðskeiðis í 2.
hálvleiki fekk ÍF eitt hornaspark, sum endaði í málinum aftaná fleiri
skotroyndir. Helst var tað Kristina Obradovic, ið hevði seinasta fótin á. ÍF hevði nú minkað um munin, men HB kvinnurnar bøttu skjótt um skaðan.
Bara tveir minuttir seinni fingu vit horna, sum Milja
R Simonsen sendi innfyri. Doris í Garði Olafsdóttir kom sær fram í góða støðu, og í
flottum lopi skallaði hon bóltin knallhart í netið – eitt sera vakurt mál.
Hetta var ein
góður sigur hjá okkara kvinnum, sum nú fara í summarfrí fram til miðjan august, tá vit skulu taka ímóti EB/Streymi/Skála í Gundadali.
Nú í summarsteðginum missa vit tveir leikarar, sum hava roynst hollir
hjá felagnum. Sára Samuelsen flytir til Danmarkar at búgva, og Rannvá Mortensen
fer sum AFS studentur til USA í 1 ár. Vit ynskja teimum
góða ferð og bestu eyðnu framyvir og vóna at síggja tær skjótt aftur á HB liðnum.
HB liggur
framvegis á triðja plássi í landskappingini, har EB Streymur er fremst við 30
stigum.
HAGTØLINI:
1. deild kvinnur, 13. umfar leygardagin 6. juli kl. 13.30 í Fløtugerði
ÍF - HB 1-4 (0-2)
0-1 Lív F. Arge 17
0-2 Lív F. Arge 45
0-3 Milja R. Simonsen 47
1-3 Kristina Obradovic 67
1-4 Doris Í Garði Olafsdóttir 70
Liðið: Annika Hansen - Sára Samuelsen (liðsk.) (Silja R. Róin 67), Milja R. Simonsen, Elin Niclasen, Rannvá Mortensen (Guðrið Thomsen 46), Lív F. Arge, Eilin S. Hansen, Elin Maria Isaksen (Marjun undir Kletti 80), Edith Maria Samuelsen, Liljan av Fløtum Petersen og Doris í Garði Olafsdótti
Eyka: Marita Johannensen og Anitha K. Mortensen
Venjari: Allan Dybczak
Hjálparvenjari: Ríkin Napoleon Djurhuus
Myndir: Pætur Rasmussen og Finnbogi Arge


text:
Í útvarpsstovuni eru Thurid Brend, Viðareiði og Jóhanna Christiansen, Klaksvík. Tosa verður um møtini hjá Hans Berntsen, sum hevur frelsu og grøðingarmøtir í hesum døgum. Hoyr Thurid og Jóhannu greiða frá tilgongdini, tá Hans var í Føroyum í mars 2017, hvussu møtini vóru og hvat er hent síðani. Meira upplýsingar um møtir o.a. hjá Hans Berntsen sæst á: missiondanmark.dk og á facebook við at skriva Hans Berntsen.
Skráin fyri møtini:
Mikudagin 16. Aug., kl. 20:00 – Bygdarhusið i Lopra
Hósdagin 17. Aug., kl. 19:00 – Viðareiði
Fríggjadagin 18. Aug., kl. 19:00 – KFUM & K i Klaksvík
Leygardagin 19. Aug., kl. 19:00 – Missiónshúsið í Leirvík
Sunnudagin 20. Aug. kl. 11:00 – Lívdin, Løgmannsbreyt, Hoyvík
Sunnudagin 20. Aug. kl. 19:00 – Oasan, Hoyvík
Vertur: Maria Mørkøre. Teknikari: Jógvan Dam Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
1.600 mál, sum HB-ungdómur skoraði í fjør, gjørdust til 16.000 krónur, ið fara til at arbeiðið at greina og kunna um CTD. Nú hevur CTD-felagið fingið peningin frá Havnar Bóltfelag og Føroya Tele.
“Eg føli meg als ikki sjúkan, fyri tað um eg havi CTD.”
Soleiðis segði kendi fótbóltsleikarin Andrew av Fløtum, tá ið hann vegna Havnar Bóltfelag saman við Bjørg Jacobsen frá Føroya Tele handaði CTD-felagnum ein gávukekk á 16.000 krónur.
Føroya Tele stuðlar ungdómsarbeiðnum hjá HB. Tá ið partarnir fóru undir samstarv, varð samstundis avtalað at stuðla einum góðum endamáli hvørt ár. Fyri hvørt mál, sum ungdómslið hjá HB skora, rindar Føroya Tele 10 krónur til eitt vælgerandi endamál, sum partarnir í felag velja út. Hesaferð fall valið á CTD-felagið, og nú er gávan handað.
Kassameistarin í CTD-felagnum, Amy Ljósheim, tók fegin ímóti peninginum.
“Vit eru ógvuliga glað fyri stuðulin, og hendan upphæddin ger stóran mun hjá okkum, tí vit sum limafelag ikki hava nógvan pening at gera tiltøk fyri. Vit fara nú at umhugsa, hvussu peningurin ger størstan mun,” sigur Amy Ljósheim.
Andrew av Fløtum hevur síðstu nógvu árini verið ein av bestu leikarunum í Havnar Bóltfelag, og hann hevur skorað meira enn hundrað mál, síðan hann kom á besta liðið hjá felagnum í 1996. Til í fjør visti hann ikki av, at hann gekk við CTD, ið sum kunnugt er lívshættisligt, um tað ikki er staðfest. Hann var enntá í einum serligum vandabólki, tí hann íðkaði harðan ítrótt.
“Eg føli meg als ikki sjúkan, og eg eri heldur ikki sjúkur, nú eg fái Carnitin. Tað hevur týdning fyri meg at siga, at tú kanst liva sum onnur, íðka ítrótt og hava eitt gott lív, hóast tú hevur CTD. Hjá mær hevur tað fyrst og fremst verið ein lætti, at eg fekk staðfest CTD, tí nú fái eg tann heilivág, sum eg skal hava,” sigur Andrew av Fløtum, sum hevur havt eitt gott kappingarár.
CTD-felagið varð stovnað í 2009 og hevur til endamáls at stuðla og ráðgeva sjúkum og avvarðandi við teimum trupulleikum, ið kunnu standast av at hava CTD. Harumframt átekur felagið sær at upplýsa almenningin um CTD og virkar fyri einari kanningarstovu í Føroyum.


text:
Síðan valið í Hollandi tann 15. mars í ár, eru 208 dagar farnir, uttan at samgonga er blivin skipað.
Hollenska valið í ár var spennandi, tí ilt var at gita hvussu fór at gangast tí sera umstrídda politikaranum, Geert Wilders. Wilders er kendur og umstríddur fyri sín sera høgrapopulistiska politikk.
Ongland hevði atkvøtt fyri Brexit árið fyri, og Donald Trump var blivin valdur forseti í USA nakrar mánaðar eftir. Tískil var tann stóri spurningurin til hollenska valið, um høgrapopulisman eisini fór at vinna sær politiskan sess har. Men so varð ikki.
Mark Rutte, fyrrverandi forsætisráðharri, og formaður í flokkinum, VVD, vann valið.
Og nú er líkt til, at Holland endiliga fær eina stjórn. Tað skrivar enska blaðið, the Guardian.
Tað hevur aldrin tikið so langa tíð hjá hollendingum at bíða eftir at samgonga var skipað.
Í morgun boðaði Mark Rutte frá, at helst fór samgonga at blíva skipað millum hansara flokk, VVD, liberala flokkin D66 og tveir kristiligar flokkar.
D66 hevur sera liberalar meiningar á mongum økjum, millum annað innanfyri spurningin um fría fosturtøku, rættindi hjá LGBTQ-fólkum og aktiva deyðshjálp. Hesar hugsjónir renna ofta saman við hugsjónunum hjá teimum kristnu flokkunum, og tí er áhugavert hvussu hetta samstarvið man fara at ganga.
Tað er tó líkt til, at semja er funnin um størri mál, so sum skattamál, heilsuverk, útbúgving og handfaring av flóttafólki.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
“Sig mær eitt, ert tú gymnast?”, spurdi hann, meðan hann kroysti eitt vet av glíðikremi úr tubuni og smurdi tað eftir mínum naknu lørum. “Eg meini, tú hevur so... muskuløs, also ja, stórar lærmusklar. Venur tú gymnastik?”
Definera gymnast, hugsaði eg fyri meg sjálva, heldur errin av lærspurninginum.
“Also nei, ikki sum so, ella jú, nú í eina tíð havi eg vant nokkso nógv, men typumessigt eri eg peruformað, ella so. Tú veitst, stór lør og smala miðju”, svaraði eg, og vónaði, at hasin stívi pinnurin hann helt í hondini fór at geva eitt úrslit, ið bæði kundu gleðast um. Okey, fyri hann var tað kanska líkamikið.
“Also, er tað meiningin, at tú skal opererast? Ja, annars er væl ongin meining við at gera hesa kanningina. Men at síggja til uttaná sær ikki út til, at eg finni nakað sum helst. Men lat meg nú bara kanna teg ordiligt, nú tú er her.”
“Also eg havi trupulleikar við undirekstremitetunum”, segði eg og royndi at ljóða, sum um eg ordiliga hevði stýr á fakligu heitunum. Eg havi so hovin bein um kvøldið, og tey skriða og eg má brúka stuðulssokkar.”
“Undirekstremitetunum? Ert tú sjúkrasystir?”
Yes! Kanska vissi eg nú lat serliga illa at, segði, at eg næstan ikki fekk gingið og so víðari, fór hann at fixa handan áraknútin. Nú vit bæði hoyrdu undir sama fakbólk, meir ella minni og brúktu somu fakligu vendingar.
“Also hvar er tað serliga ringt, sigur tú? Eg síggi onki."
“Beint her, aftanfyri á lærinum! Hendan bláa æðrin, eg vil ikki hava hana har. Hatta er so ljótt!"
“Men hvussu gomul er tú? Tú er vælsaktans ikki 20 ár longur. Sikkurt hevur tú átt børn eisini. Tá koma slíkar ónollir. Hatta hevur onki uppá seg."
Onki uppá seg??
“Eg sum eri so yndig annars, hatta passar slett ikki til mín. Hasi ommubeinini..." (var tað nú eg skuldi lata serliga illa at og siga, at tað píndi so illa, at eg ikki fekk verið til?)
“Tvætl í teg. Tú hevur eitt framúr gott blóðrensl, her sær betri út enn best, ongin trombosa, ongir trupulleikar."
“Júmen hetta her! Hygg!!"
“Hatta er so lítið, húðin er pen, beinini eru pen, blóðrenslið er gott, vit siga takk fyri í dag, her er onki at fara eftir."
“Jamen eg las á netinum..."
“Ja, á netinum kanst tú finna alt tað, tú vil finna. Og fært tú lagt pengar á borðið, so fært tú júst tað tú vil. Tað eru nóg mikið av privatpraktiserandi læknum, sum liva í sús og dús vegna fólk, sum ynskja broytingar við likaminum. Far avstað, blív við og brúka stuðulssokkar og ver nøgd við tíni bein. Tú ert ein frísk ung kvinna."
Tú ert frísk, segði hann, tað ljóðaði heilt bíbilskt.
Men hví kendist tað so so ófullgjørt? Eg burdi farið dansandi út har frá, løtt á fótum, við mínum lekru gymnastlørum. Men eg veit ikki, eg haldi bara, at eitt gymnastlær uttan áraknút ella knútar er lekrari enn eitt við...


text:
Enska heiti: Bachelor of Art in History, Small Nations and Globalisation
Lestrartíð: 3 ár
Umsóknarfreist: Kvota 2 - 15. apríl. Kvota 1 - 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Á hesi útbúgvingini lærir tú um søguvísindaligt arbeiðslag, føroyska søgu og alheimssøgu, altjóða politikk og modernitet og um smátjóðir í danska ríkinum. Útbúgvingin er fyri tey, sum hava áhuga fyri søgu við serligum atliti at smátjóðum og teirra avbjóðingum.
Útbúgvingin eru tvørvísindalig, ið merkir, at tað verður tikið støði í praktiskum søgu- og samfelagsligum viðurskiftum við stórum denti á spurdómsstýrda læring. Tú kemur at ganga til nógvar fyrilestrar, men tú lærir harafturat sjálvstøðugt arbeiðslag, samstarv og kritiska støðutakan, hetta ikki minst gjøgnum verkætlanararbeiði.
Tey bæði fyrstu árini eru støðisár, har lærugreinarnar í ávísan mun eru tær somu sum í Politikki og umsiting og Sosialvísindum og samfelagsplanlegging.
Til tess at verða upptikin at lesa bachelor í søgu – smátjóðum og altjóðagerð krevst gymnasialt miðnámsprógv.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Søga – smátjóðir og altjóðagerð er lesturin fyri tey, sum innan ymisk øki ynskja at arbeiða við avbjóðingum hjá smátjóðum, men gevur eisini nógvar aðrar kvalifikatiónir, so sum víðari lestur, sum m.a. gevur førleikar til hægri undirvísingar- ella granskingarstørv.
Útbúgvingin er harumframt grundarlag fyri framhaldandi lestur á masterstigi.
Fróðskaparsetur Føroya - www.setur.fo.
Tú kanst venda tær til lestrarvegleiðingina ssd-studvegl@setur.fo ella til Hans Andrias Sølvará, útbúgvingarleiðara, hansas@setur.fo.


text:
El-talvuvirki í Norðragøtu byrjaði sítt virksemi í 1982. Í farnu viku leveraði fyritøkan sína størstu bílegging nakrantíð. Talan er um sjey 26 metrar langar el-talvur, ið vóru bílagdar til nýggju smoltstøðina hjá Bakkafrost á Strond í Klaksvík.
Talvurnar innihalda umleið 5 tons av kopari og tær skulu stýra øllum streyminum og neyðstreyminum nýggju smoltstøðina, ið er størsta smoltstøð í heiminum, ið fer at máta 20.000 fermetrar. Allar el-talvurnar eru framleiddar í verkstaðnum í Norðragøtu.
Arbeiðið uppá el-talvurnar byrjaði í oktober 2017. Tað var gjørt í samstarvi við fyritøkuna RV Tøkni í Klaksvík. Fyrstu tvær el-talvurnar vóru leveraðar í vikuni og roknað verður við, at allar talvurnar vera klárar at levera í mánaðinum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Størsta altjóða kvinnuráðstevnan, Women Deliver, er í hesum døgum í Keypmannahavn og endar í morgin.
Átta føroyskar kvinnur, sum starvast í politiska økinum, hava leitað sær vegin til Keypmannahavnar í sambandi við ráðstevnuna, hesar eru Katrin Kallsberg og Óluva Klettskarð fyri Tjóðveldi, Annika Olsen og Elsebeth Mercedes Gunnleygsdóttir fyri Fólkaflokkin, Kristianna Winther Poulsen fyri Javnaðarflokkin, Sonja Jógvansdóttir uttanflokka og landsstýriskvinnan í almanna- og javnstøðumálum, Eyðgunn Samuelsen og landsstýriskvinnan í heilsu, orku og umhvørvi, Sirið Stenberg.
Dimmalætting fekk orðið á Kristionnu Winther Poulsen, sum eisini er fyrrverandi forkvinna í Javnstøðunevndini. Hon er positiv um týdningin av ráðstevnuni.
- Tá avtornar veldst tað sjálvandi um, hvussu nógvir forsprákarar eru fyri at røkka málunum í hvørjum einstøkum landi kring heimin, tá ráðstevnan er endað, og tað veruliga arbeiðið skal gerast í gerandisdegnum. Men allarhelst hevur ein so stór og væl skipað ráðstevna úrslit við sær.
Ráðstevnan hevur luttakarar úr 150 londum, og eini 5-6.000 luttakarar eru á ráðstevnuni. Teirra millum eru fleiri kendir luttakarar, sum megna at geva stevnuni pláss í miðlunum.
- Ráðstevnan er høgt raðfest, bæði í fjølmiðlunum her í Danmark, og við at nógvir politikarar úr øllum heiminum luttaka, umframt stjørnur sum Annie Lennox, fleiri umboð fyri kongshús í Europa, og nógv onnur kend fólk, ið hava stóra samfelagsávirkan. So tað er átrokandi at arbeiða fyri, at boðskapurin ikki verður gloymdur, sigur Kristiann W. Poulsen.
”Women Deliver” er ein av fremstu forsprákarum fyri heilsu, rættindi og trivnaði hjá gentum og kvinnum í øllum heiminum. Boðskapurin hjá felagsskapinum er, at raðfesta vit trivnað og heilsu hjá gentum og kvinnum, fáa vit eina burðardygga menning. Á ráðstevnuni hesa ferð verður ljós millum annað varpað á rættindi hjá kvinnum til útbúgving.
Lesið meira um ráðstevnuna í blaðnum Dimmalætting, sum kemur út fríggjadagin.


text:
- Vælkomin á ólavsøku og vælkomin til Tórshavnar, stendur við allar innkomuvegir til Føroyalands miðstøðu, Havnina, í dag. Omanfyri eru tey í holtur við at dekka upp á terassuni í gamla Kaffivogninum, sum nú er italska matstovan Carello. Gandakenda tokusýnið av Skansanum á middegi niður í sama tún, avdúkar gula bilin hjá Poul Michelsen, sum í tí gráa middagsljósinum er so vinaligur at minna meg á, at í trøllaheimi er eisini nakað, tey nevna Atlas. Klikk á myndina og hon verður størri.
Niðanfyri er sýnið av Oyggjarvegnum ikki minni gandakent, serliga nú eg hoyri hugvekjandi mjørkasangin hjá Una Arge í Útvarpinum afturvið. Hetta er omanfyri gomlu Varðholuna, har sum nýggja Brandstøðin nú er. Ikki eitt orð um mjørka og flogvøll á hesum sinni og staði, har tey nú trilva seg fram at gera klárt til tjóðarhátíðina.
Men niðri í Gundadali er klárt at seta seg, tí har er av bestu floglíkindum. Kinna Poulsen kuraterar eina marglitt-fólksliga framsýning í Listasavninum, akkurát sum fyrr á ólavsøku.
Tað gamla møtir tí nýggja sum staffasja í skapi av gomlum postkortum, meðan nýggj, roynd og óroynd, listafólk, ella í hvussu er myndafólk, royna seg við einum sjáldsama stuttligum veggi, ið er sum ein bordi frá Jóannes bónda ovast í skálanum, umvegis marglitta Vágsbotn við heimflutta Rundatorni aftanfyri, og niður í kjallaran til grafitti hjá Harra Hol, ið kanska, kanska ikki tømir allar tær tómu smá-spannirnar, ið knýta verkini. Hetta er akkurát sum tað skal vera. Eg kann longu siga, at tey, sum byrja ólavsøkuna í Listaskálanum skulu kenna seg vælkomin beint her!
Tjóðarhátíðin plagdi fyrr at byrja við Ólavsøkuframsýningini, sum Listafelag Føroya skipaði fyri í Listasavninum. Nú er hesin søguligi táttur tikin upp aftur. Kinna, ið er kurator, sigur, at Ólavsøkuframsýningin 2013 - Føroyingar, ið her nú koma saman fevnir rættiliga breitt. Framsýningin er um somu tíð merkt av felagsskapskenslu, kærleika og speisemi. Hon er sett saman av bæði yrkis- og áhugalist, framsýningin verður sostatt mett at vera bæði favnandi og smøl, djúp og breið. Framsýningin letur upp ólavsøkuaftan við hóskandi rómi eins og ein góð og gamaldags veitsla, har øll eru hjartaliga vælkomin, sigur Kinna.
Framsýningin er um somu tíð kuraterað og sensurerað. Millum framsýnararnar eru Zacharias Heinesen, Hansina Iversen, Tóroddur Poulsen, Dennis Agerblad, Silja Strøm, Jóhanna av Steinum, Steinprent, Anna Kathrina Højgaard, Tummas Jákup Thomsen, Marius Olsen, Steinprent, Hanni Bjartalíð og Jóhan Martin Christiansen. Ólavsøkuframsýningin fevnir sostatt um nakað av tí besta, vit eiga av føroyskari málningalist, bæði figurativari og nonfigurativari, konseptlist, foto, tekstillist, videolist, grafitti og grafikki, ið alt samalt verður sett saman við einum úrvali av øllum teim mongu myndunum, sum eru sendar inn til Ólavsøkuframsýningina. Sjálv uppsetingin av framsýningini er rættiliga serstøk og skuldi tryggja framsýningargestunum eina ordans ólavsøkuuppliving, har teir verða undirdýktir í myndum.
Hugsanin aftan fyri Ólavsøkuframsýningina í ár er at taka støði í upprunaliga konseptinum og at blanda avrik hjá leikum og lærdum. Ólavsøkuframsýningin í ár er fjølbroytt og tað munu vera útivið sjeyti ár millum elsta og yngsta luttakara á framsýningini, men tær gomlu málarahetjurnar eru eisini við á framsýningini. Millum áhugaverkini síggjast reproduktiónir av kendum verkum hjá Mikines, Ingálvi av Reyni osfr. Kjallaramálarin, útisetin Tóroddur Poulsen hevur saman við soninum, Lukasi T.Poulsen ein rættiliga stóran leiklut sum veggjamálari, men harumframt hevur Tóroddur eisini oljumálningar við á framsýningini og elasmáar vatnlitamyndir, ið leiða áskoðaran oman í kjallaran, har "Harra Hol" heldur Ólavsøku aftur við syruta videolagnum, sum Dennis Agerblad úr Vestmanna hevur gjørt til yrkingina "Flaggið/Flaget" hjá Tóroddi Poulsen. Hefyri gav hann út fløgu við tulkingum av yrkingum hjá Tóroddi á føroyskum og donskum. Óskikkiligi "Harra Hol" er afturvendandi figurur í myndaheiminum hjá Tóroddi Poulsen, hann er útgjørdur við signaturinum hjá einum listamanni, ið kallar seg Bi Zarré og er altíð eyðmerktur ©Túalfagralandmíttproductions. Í serstaka verkinum "Sunnumorgun" hjá Tummas Jákupi Thomsen úr Gøtu hómast sama slag av kerligum speisemi í rúmligu installatiónini, sum ímyndar eitt fittligt bygdarlag við pílahúsum, kirkju og hvítum bilum.
Tey trý træobjektini hjá Hanna Bjartalíð minna eitt sindur um smáttur ella lívbjargaratorn, men tey eru í veruleikanum uttan funktionalitet, eins og hugtakandi kvirrar og kenslubornar standmyndir úr lívrunnum endurnýtslutilfari.
Partar av Ólavsøkuframsýningini 2013 eru sum tysjandi aldur av myndum, meðan framsýningin aðrastaðni er meira stýrd og einføld á sama hátt og vanligar yrkislistaframsýningar. Marius Olsen og Hansina Iversen eru bæði úr Havn, hann býr í Finnlandi og hon í heimbýnum og tey sýna hvør í sínum lagi fram fýra dygdarverk, sum tó at tey eru ávikavist figurativ og nonfigurativ, tala til hvørt annað og skapa eina fjálga og klára harmoni, ið breiðir seg um alt framsýningarrúmið yvir til tey vøkru, men meira hugsaðu verkini hjá Jóhan Martini Christiansen. Hansara trý tekstillistaverk eru seymað burtur úr seingjarklæðum hjá listamanninum, sum arbeiðir eitt sindur øvugt av readymade. Verkini eru ikki klár, fyrr enn listamaðurin er liðugur at seyma og forma tey eins og smáar tilveruligar søgur, sum hanga uppi á vegginum.
Ólavsøkuframsýningin umboðar allar føroyingar, hetta sæst ikki minst í rørandi fotomyndarøðini hjá Onnu Kathrinu Højgaard úr Havn, sum vísir á vakurleikan í teimum ymisku tíðarskeiðunum í lívinum. Portrettmyndirnar av eini kvinnu, sum hevur mist hárið av sjúkuviðgerð eru stórslignar lýsingar av skroypiligu tilveruni.
Í markantum grafikki hjá Skjaldraveldinum varðar løgmaður allan inn- og útgang hjá verkafólki á ólavsøku í ár.
- Komið øll og upplivið hesi nevndu verkini, umframt hópin av øðrum verkum á Ólavsøkuframsýningini 2013 Føroyingar, ið her nú koma saman. Kurator: Kinna Poulsen. Listafelag Føroya skipar fyri. Stuðlað framsýningini: Okkara og Føroya Bjór. Fernisering verður ólavsøkuaftan klokkan 15. Framsýningin er opin frá klokkan 14 til 20 ólavsøkuaftan og ólavsøkudag.


text:
Símun heldur fram
12-01-2018 - Helgi Nielsen
Fyri løtu síðani skrivaðu partarnir undir nýggjan sáttmála, og tí er greitt, at fryntligi vágbingurin eisini spælir í reyðum og svørtum í 2018.
Hetta verður 8. árið hjá Símun í HB, sum við sínum 32 árum er í eldra endanum av hópinum. Hinvegin er tað týdningarmikið við nøkrum royndum leikarum, sum kunnu leggja teimum ungu lag á.
Vit ynskja pørtunum tillukku við sáttmálanum og síggja við spenningi fram til, at Betri-deildin byrjar í mars mánaða.
Koyr á, HB!


text:
Orð: Lina Sandell
Týtt: Petur Jacob Sigvardsen
Viðmerking: Týddur í 1978.
1. Harri, lat einki mær veingirnar binda,
lær meg at brúka ta gávu, tú gav,
so ikki trongdir mær heimvegin blinda,
– syngjandi stíga sjálvt grøvini av!
2. Verstur er vandin í fagrastu fellu;
loys meg, mín Frelsari, loys nú øll bond!
Við tína lið stendur hús mítt á hellu,
– lívsfarið stevnir mót´sælunnar strond!
3. Her hoyrast røddir, ið biðja meg hvíla,
dárandi rópa tær: “Kom nú, ver sæl!”
– Síggi eg bert teg, mín Frelsara, smíla,
himmalsins kreftir tá styrkja meg væl!
4. Loys av mær leinkjur og alt tað, ið steingir!
Harri, tú kennir tað fjøtrandi garn.
Hjálp mær at hevja teir ævigu veingir,
til tú, mín Jesus, kanst fevna títt barn!


text:
Heri Simonsen 24.09.2017 (19:25)
17 ára gamli Stefan er málhetjan hjá Suðringum
Úrslitið: Víkingur-TB/FCS/Royn 2-3 (1-0) má av teimum flestu staðfestast at verða mest óvæntaða úrslitið í effodeildini 2017.
Ein av høvuðspersónunum aftanfyri stóra roysnið hjá TB/FCS/Royn er 17 ára gamli, Stefan Radosaljovic, sum skoraði tvey av teimum trimum málunum hjá TB/FCS/Royn. Og var hepnið við U17 landsliðsspælaranum hevði hann skotið hattrick. Hann kom á vøllin tá ein hálvur tími var farin, og løtu aftaná meddaði hann eitt skot, sum rakti tvørstongina hja Víkingi.
Stefan Radosaljovic er sera fegin, og greiður frá, at tað er fyrstu ferð, at hann skorar tvey mál í einum dysti í effodeildini: - Eg skeyt fyrstu ferð, sigur hann um sigursmálið til 3-2.
Stefan Radosaljovic og liðfelagarnir eru seks stig røttu megin niðurflytingarstrikuna, men hann slær fast, at enn er einki liðugt, og teir í TB/FCS/Royn mugu stríðast víðari fyri at tryggja sær, at teir eisini komandi ár verða at finna í effodeildini.
TRÝST á PÍLIN undir MYNDINI, og hoyr samrøðuna Hilmar Jan Hansen gjørdi beinleiðis á Rás2 við Stefan Radosaljovic aftaná 3-2 sigurin hjá TB/FCS/Royn yvir FM-vinnarunum hjá Víkingi í Sarpugerði í Norðragøtu fyrr í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- Tíðindi, mentan og ítróttur
Joen Magnus í tingið
Nú Annika Olsen hevur boðað frá, at hon fer at biðja um farloyvi úr løgtinginum, kemur Joen Magnus Rasmussen úr Fólkaflokkinum í tingið. Hann er nummar seks á listanum.
Annika Olsen var millum tey seks, vórðu vald fyri Fólkaflokkin á løgtingsvalinum 1. september. Men beint eftir valið tók hon seg úr Fólkaflokkinum, sum tí misti ein tingsess.
Á tingfundinum hósdagin, tá nevndarval var á skránni, boðaði Annika Olsen frá, at hon var farin upp í Framsókn, og hon varð síðani vald til forkvinnu í fíggjarnevndini.
Í gjárkvøldið boðaði Annika Olsen so frá, at hon var farin úr Framsókn og fíggjarnevndini, og at hon nú fer í farloyvi.
Á løgtingsvalinum fekk Joen Magnus Rasmussen fekk 278 atkvøður, fimm fleiri enn Janus Rein.
Sí eisini


text:
Ov lítið øki, høgir prísir og vánalig skrá. Hesuferð snýr kjakið seg um sokallaða ársins konsertdag, Voxbotn, sum verður leygardagin 24. juni 2017 í Vágsbotni í Havn. Er konsertdagurin heipaður, tí hann veruliga feitur ella fara fólk bara tí, at tey hava FOMO? Tað er spurningurin, sum 6 ungir journalistar settu sær fyri at viðgera, tá tey fóru í studio5 í Kringvarpinum fyri at gera ljóðupptøkurnar til fyrsta partin av #EinkiFiltur.
#EinkiFiltur er ein nýggjur táttur á Røddini, har vit viðgera tað, sum rørir seg millum tey ungu beint nú. "Vit mangla eitt stað, har tað er loyvt at siga tingini, sum tey eru", siga ungu journalistarnir, sum hava tikið stig til #EinkiFiltur.
Heitið #EinkiFiltur skal indikera, at sendingin er óviðgjørd - einki er klipt burtur og einki er pyntað.
Voxbotn fær botnkarakter
Fyrstur at sleppa undir luppin hjá bersøgnu ungu journalistunum, er konsertdagurin Voxbotn. Journalistarnir umrøða tiltakið og geva fyriskiparunum botnkarakter fyri vánaliga skrá og ov høgar prísir.
Men tá alt kemur til alt, fara fimm út av teimum seks á Voxbotn 2017 hóast alt. Tað avdúka tey síðst í ljóðbrotinum.
Um Voxbotn bara livir upp á FOMO kanst tú sjálv meta um, um tú also ert ein av teimum, sum hava fingið fingrarnar í útseldu atgongumerkjunum til konsertdagin, sum verður í vikuskiftinum.
Í útvarpsstovuni: Emma Annika Thomsen, Magnus Høgenni, Rókur Herup Olsen, Sólveig á Torvlaðnum, Hanna Davidsen og Tóra Isholm.
Les eisini
Podcast: Hvat kunnu vit fáa burturúr at spæla sjónleik?


text:
Nógv áhugaverd politiksk mál eru í løtuni í fjølmiðlunum. Mest fyllir nýggja fiskiveiðuskipanin, men eisini bummgaldið í undirsjóvartunlunum, og at fólk í Fólkaflokkinum enn einaferð leggja eftir Kringvarpinum. Tá talan er um nýggja fiskiveiðuskipanin, so halda fólk, eg tosi við, at ketan hjá vanliga fólkinum fyri langari tíð síðani er dottin av tannhjólinum. Vit klára ikki at fylgja við, har hóttanir úr Norðoyggjum, niðarlaging av fiskiveiðuøkjum í Føroyum, uppboðssøla og kvotur flúgva um oyrini á fólki. Guð viti, um tey koma á mál innan 1. januar komandi. Annað mál er bummgjaldið í undirsjóvartunlunum, sum er áhugavert mál.
Har uppliva vit eisini hóttanir hesuferð úr Vágum. Tað løgna við hesum hóttanum er, at talan er bara um tómar hóttanir um rættarmál. Tey tora ikki í rættin við málinum. Sá í fjølmiðlunum vágamann siga, at vágafólk fáa ikki uppbakning um bummgjaldið aðrastaðni frá í Føroyum. Her kann eg siga vágamanninum, hví so er: Landsverk er niðurpíndur stovnur, sum ikki hevur nóg stóra játtan á fíggjarlógini at halda vegirnar kring landið í nóg góðum standi. Fólk eru nøgd við núverandi bummgjald, sum tryggjar okkum, at undirsjóvartunlarnir altíð eru tryggir og í góðum standi.
Um vikuskiftið hevur Sambandsflokkurin hava ársfund, har flokkurin vil, at Landsverk skal yvirtaka undirsjóvartunlarnar. Løgið at hugsa sær, at meðan Landsverk er niðurpínt fíggjarliga, meðan Sambandsflokkurin ráddi fyri borgum, so skal Landsverk yvirtaka undirsjóvartunlarnar. Fólk, eg tosi við halda flest, at skal bummgjaldið strikast, so skal gerast ein samhaldsfast skipan fyri alt landið. Tað kann ikki vera rætt, at meðan einki skal kosta at koyra í undirsjóvartunlunum, so skal framhaldandi kosta at sigla við Smyrli og øðrum skipum hjá Strandferðsluni.
Triðja áhugaverda málið er Fólkaflokkurin og Kringvarpið. Ikki hissini álop nøkur fólkafólksfólk gera á Kringvarpið. Og hetta eru ikki nýggir tónar, tí slíkt er farin fram fleiri ferðir seinnu árini. Politikkur er sum ítróttur, tí alt velst um, hvørju eyguni eru sum lurta og síggja. Sjálvur haldi eg Sjónvarpið gera frálíkt journalistiskt arbeiði, og eg hugsi mest sum ongantíð, at nú eru fjølmiðlafólkini í Sortudíki partísk.
Tað kundi verið áhugavert at fingið gjørt eina uttanveltaða kanning um pástandin hjá summum fólkafloksfólkum um Kringvarpið. Men føroyingur kann ikki gera slíka kanning, tí vit eru jú øll innhalbil í hesum máli. Kanska kundi vit farið uttanlands eftir kannignarfólkum, tí eg haldi tað vera ørkymlandi og óhugnaligt, at ein stórur politiskur flokkur heldur, at annar politiskur flokkur fær frammíhjárætt í Sortudíki. (Vagnur)


text:
Tað eru mong, sum orsaka av likamligum ella sálarligum breki, varandi sjúku ella týðandi persónligum sosialum viðurskiftum ikki hava fullan førleika at arbeiða undir vanligum umstøðum, men sum kortini kunnu virka lutvíst á arbeiðsmarknaðinum. Fyri hesi er ein skipan gjørd við tillagaðum størvum.
Øll, sum orsaka av nevndu viðurskiftum hava í minsta lagi 1/3 skerdan førleika, hava møguleika at vera í einum tillagaðum starvi. Talan kann vera um persónar, sum hava brúk fyri meira hvíld, fleiri sjúkradøgum, læknavitjanum o.s.fr.
Skipanin virkar soleiðis, at arbeiðsgevarin rindar løn fyri arbeiðið, sum ein persónur í hesi støðuni ger á arbeiðsplássinum, meðan Almannaverkið rindar eitt ískoyti fyri hin partin, sum hesin persónurin ikki fær verið til arbeiðis. Parturin hjá Almannaverkinum kann í mesta lagi vera 80% av eini vanligari arbeiðaraløn.


text:
Komandi vikuskifti og 2. hvítusunnudag fer Team Rynkeby Føroyar at súkkla kring landið í sambandi við venjingarnar til ársins túr til París í juli.
Byrjað verður í Suðuroy leygardagin 14. mai. Frá morgunstundini verður súkklað fyrst suðureftir frá Krambatanga til Sumba og so aftur til Vágs. Tíðliga seinnapartin gongur leiðin norðureftir til Hvalba og so aftur til Tvøroyri.
Hvítusunnudag fara súkklararnir um morgunin úr Havn eftir Oyggjarvegnum til Viðareiðis. Súkklað verður til Saksunar á veg norður, eins og farið verður runt Agnið í sunnara parti av Eysturoynnni. 2. hvítusunnudag verður súkklað av Viðareiði til Vestmanna, og so haðani til Tjørnuvíkar.
Team Rynkeby Føroyar vónar at bilførarar, sum møta súkklunum, ansa eftir og eru tolnir. Sjálvi vilja tey gera sítt besta til at alt gongur trygt og væl fyri seg, siga súkklararnir.
..
(G.G. Leif Láadal, sum hevur skrivað hendan greinastubban, er sjálvur við á Rynkeby-liðnum í ár)


text:
Gott nýttár
- Details
- Útgivið tann 05 Januar 2010
- Skriva hevur Hjørdis Verlandsdóttir Johansen
Gott nýttár til øll somul!
So skriva vit 2010 og Dramaverkstaðið fer inn í sítt 13'anda ár - spennandi! Frá januar til í summa, fara vit at arbeiða víðari í øllum bólkum, men tað verður ikki heilt eins fyri øll. summi hava gingið til drama í nógv ár, onnur eru byrjaði síðsta heyst, og so má tað sjálvandi verða munur á hvat næmingarnir klára. Tað verður tó áhugavert fyri hvønn bólk sær rokna vit við . Tey vaksnu fara at arbeiða víðari við Shakespear, so har er nokk at gera .
Tilrættisleggingin er ikki heilt liðug enn , men til viku 2 í nýggja árinum, tá allir bólkarnir byrja aftur, verður tað helst so, at okkurt er stungið út í kortið . Børnini fáa so at vita, hvat tey fara at miðja ímóti fram til summarfrítíðina. Vit miðja ímóti, at vit gevast í fyrru helvt av mai mánaða 2010.
Teir tríggir barnabólkarnir fara at sýna fram saman, hvat tey hvør sær hava arbeitt við, fyri familju og vinum. Hvat tey eldru fara at arbeiða við, er rættiliga nógv upp til hvat tey sjálvi hava hug til, so tað fara vit eisini at arbeiða við komandi tíð.


text:
Í sambandi við at Skála Kirkja verður 75 ár 20. oktober 2015, verður skipað fyri almennum morgunkaffi og hátíðargudstænastu sunnudagin 18. oktober.
Á skránni er:
Í kirkjukjallaranum:
Kl 9-10.50 kaffi og morgunbreyð til øll vitjandi
Kl. 09.45 verður skipað fyri eini løtu, har
- Asbjørn Mikkelsen vegna kirkjuráðið bjóðar alment vælkomin og kunnar stutt um útbyggingina, sum er í gerð.
- Hallgrím Johannesen hugleiðir um kirkjulív á Skála
- høvi verður at bera fram stuttar heilsanir.
Í kirkjuskipinum:
Kl. 11.00 Hátíðar sjónvarpsgudstænasta v/ Símun P. Jacobsen presti, felagssálmasangi, sang- og musikk-framførslu.
Veri hjartaliga vælkomin


text:
Skúlasøgan
Fransiskanarasystrarnar byrjaðu privatan skúla í Havn í 1931. Tað var hjá Klett í Bringsnagøtu. Leingi høvdu tær ætlað hetta, men býráðið hevði ikki tikið undir við tí. Men í 1931 bar til. Skúlaviðurskiftini í kommununi vóru tá so trong, at myndugleikarnir tóku við opnum ørmum av tilboðnum frá nunnunum. Árið eftir keypti katólska bispadømið í Keypmannahavn eitt øki sunnan fyri viðarlundina og farið var undir at byggja kirkju, kleystur, skúla og barnagarð. H.C.W.Tórgarð teknaði bygningarnar. Skúlin við Varðagøtu, sum vit kenna hann í dag, byrjaði í 1933. Tó er eftir tørvi bygt uppí, umframt at fimleikahøll kom fyrrapartin í '60unum. Skúlin hevur bara havt grunddeild.
Í 1965 byrjaðu fransiskanarasystrarnar forskúla. Fyrstu mongu árini undirvístu systrarnar, men so við og við komu aðrir lærarar.
Í 1985 var tíðin farin frá hesum sermerkta skúla, - nunnurnar handaðu skúlan til Tórshavnar Kommunu, tí tær ikki sóu seg førar fyri at halda fram. Systrarnar fingu nýggjan bústað og kirkju, sum liggur í grannalagnum av skúlanum.
Í dag er eingin nunna eftir á skúlanum, men navnið hongur eftir.


text:
Lyftisbrot og full ferð móti loysing - Útvarpssending
11. mai 2016
Boðskapur frá Edmundi Joensen, løgtingsmanni, í sendingini "Metis" á Rás 7
Aksel Johannesen og Høgni Hoydal tiga og fjala seg, og Poul Michelsen svingar taksstokkin.
Málið er at lata so nógv grús sum møguligt niður í maskinuna hjá Ríkisfelagsskapinum.
Løgtingið verður misbrúkt. Nýggjar rokningar til føroyingar. Og full ferð móti loysing. Lyftisbrotið hjá Javnaðarflokkinum er ómetaligt.
Hetta er boðskapurin hjá Edmundi Joensen, løgtingsmanni, í sendingini "Metis" á Rás 7, ið varð send í gjár, 10. mai.
Saman við Edmundi vóru Bill Justinussen, Jógvan á Lakjuni og Kári P. Højgaard í útvarpsstovuni, har ið teir analyseraðu politikkin hjá samgonguni og góvu honum botnkarakter.
Hoyr sending á R7 á hesi leinkju:
RN
Aftur


text:
Starvsfólk til Teldustovuna hjá Dugna á Hjalla
Søkt verður eftir starvsfólki at byrja 1. feb. 2018
Talan kann verða um eitt fulltíðarstarv ella eitt 30 tíma starv.
Hevur tú hjarta fyri fólkum við skerdum arbeiðsførleikum og eitt ynski um at stuðla hesum víðari út í lestrar- ella vinnulívið, ert tú møguliga rætta fólkið til starvið.
Verkstaðurin hjá Dugna er arbeiðsstað hjá næmingum og arbeiðsfólki, sum antin hava tørv á at royna og menna sínar arbeiðsførleikar ella tørv á tillagaðum starvi. Teldustovan er tætt knýtt at virkseminum í Matstovuni, Træverkstaðnum og Tinghúsinum og arbeitt verður tvørtur um eindirnar. Samstarvað verður um næmingar og uppgávur, og høvuðsuppgávan hjá Teldustouni er at lýsa virksemið á øllum eindunum umframt deildini á Kambsdali og skúlanum við Áir.
Málbólkurin hjá Dugna eru fólk við lættari sálarligum, sosialum og/ella kropsligum avbjóðingum.
Førleikar og væntanir
- Tú hevur viðkomandi útbúgving - eitt nú sum grafikari, innan KT ella námsfrøðingur við KT-førleikum.
- Tú ert kreativ/kreativur og dugir at skipa arbeiðið við at lýsa virksemið á Dugna við plakatum, faldarum, heimasíðu og facebook.
- Tú dugir at vera kveikjandi og stuðlandi í tínum arbeiði og ert viðvirkandi til at skapa eitt gott arbeiðs- og læruumhvørvi, har næmingar og arbeiðsfólk eru við í arbeiðstilgongdini.
- Tú hevur førleika at eygleiða og meta um arbeiðsførleikar, samstundis sum at arbeiðsuppgávur verða loystar.
- Tú kennir til arbeiði við forritum sum eitt nú Illustrator, Indesign og Photoshop.
- Tú útstrálar arbeiðsgleði og arbeiðsorku til tey rundan um teg.
- Tú dugir at samstarva og síggja teg sum ein týðandi part av øllum arbeiðnum hjá Dugna.
- Tú sært týdningin av støðugt at menna teg sjálvan, hevur góðan ordanssans og tolir broytingar.
Løn og setanartreytir
Starvið hevur tilvísing til deildarleiðaran og verður lønt sambært avtalu millum avvarðandi fakfelag og Fíggjarmálaráðið.
Umsóknarfreist
Umsóknir við avriti av prógvum og CV skulu vera okkum í hendi í seinasta lagi fríggjadagin 12. januar 2018 kl.12.00. Umsóknir skulu sendast til: Dugni, Boks 301, á Hjalla 7a , 100 Tórshavn ella sum teldubræv til: dugni@dugni.fo
Nærri kunning um starvið fæst við at ringja til Hedvig Johansdóttir, stjóra á tel. 292999.
Dugni er ein endurbúgvingarstovnur, hvørs endamál millum annað er at at skipa fyri arbeiðsvenjing, endurbúgving og umskúling til fólk, ið hava tørv á hjálp til at fáa tilknýti til arbeiðsmarknaðin. Visjónin hjá Dugna er: “Øll, ið fáa pláss á Dugna, skulu koma í útbúgving og/ella arbeiði”, og fyri at røkka visjónini hevur Dugni trý høvuðsmál: 1.Vit taka støði í tí einstaka 2.Vit viðurkenna ymisleika og 3.Vit styrkja arbeiðsførleikar. Dugni er ein sjálvsognarstovnur undir Almannamálaráðnum, sum er skipaður sambært viðtøkum frá 1. juli 2012. Les meira á www.dugni.fo


text:
Meira av upsa og minni av toski
Avreiðingarnar av botnfiski eru tilsamans áleið á sama støði tríggjar teir fyrstu árfjórðingarnar í ár, samanborið við sama...
Meining: Kvøldskúlin er í góðum hondum
Heðin Mortensen, býráðslimur, pástendur, at sitandi meiriluti í Tórshavnar býráð fer at selja burturav ognum hjá Kvøldskúlanum.
Roskilde festivalurin kunngerð høvuðsnøvn
Bruno Mars er eitt av fyrstu kunngjørdu høvuðsnøvnunum, ið skulu spæla á Roskilde festivalinum næsta ár
Dimmalætting søkir eftir einum sølufólki
Eitt spennandi arbeiðspláss í menning


text:
Rættarhjálp Føroya hevur til endamáls at bjóða fría løgfrøðiliga hjálp og ráðgeving til einstaklingar. Rættarhjálpin hevur tagnarskyldu, og allar áheitanir verða viðgjørdar í trúnaði.
Einstaklingar kunnu venda sær til Rættarhjálpina við at ringja í upplatingartíðini, senda teldupost ella við at møta upp persónliga í Rættarhjálpini. Tað er ein fyrimunur at bíleggja tíð áðrenn, men hetta er ikki neyðugt.
Rættarhjálpin í Føroyum er mannað við løgfrøðingum, ið starvast hjá tí almenna, privatum fyritøkum og á advokatskrivstovum.
Rættarhjálpin heldur til í kjallarahæddini í Kristnastovu úti á Reyni í Havn.
Eldri tíðindi:
Ársfrágreiðing 2016Februar 2017
Hagtøl fyri virksemi hjá Rættarhjálpini í 2016 eru nú tøk og vísa ein
framhaldandi vøkstur í tali av vitjandi. Hagtølini greina m.a. býti av
vitjandi á sløg av fyri- spurningum, býti kring landið, aldur, kyn og
demografiskt. Ársfrágreiðingin kann heintast her.
Rættarhjálpin á Býarbókasavninum
September 2016
savninum í Havn. Les meira her.
Rættarhjálpin 20 ár
Juni 2016
Í sambandi við at 20 ár eru liðin, síðani Rættarhjálp Føroya varð sett
á stovn, var almen móttøka í Posthúskjallaranum fríggjadagin 24. juni.
Myndir og røður eru at finna her


text:
Samstarv og handilstøð
Eik handlar við ymisk útvald handilstøð og samstarvsfelagar.
Tá talan er um partabrøv, verða hesi sum oftast handlaði á børsinum til galdandi kurs.
Eik samstarvar m.a. við hesi:
» TEMA Kapital
Provisjón
Eik samstarvar við m.a. íløgufeløg um sølu og umboðan av teirra íløguprógvum og fær í hesum sambandi provisjón.
Eik fær provisjón frá niðanfyristandandi:
Søluprovisjón fæst við sølu av íløguprógvum hjá íløgufeløgunum.
Leypandi provisjón (KickBack) fæst fyri samlaðu goymsluna av íløguprógvum.